7
Jesu anaafundisha anafundzie dzulu za kuhukumu
Luka 6:37-42
1 +Bai Jesu waenderera kufundisha akiamba, “Musiahukumu andziyenu, p'ore nanwi mukahukumiwa. 2 +Kwani zho mundizhohumira kuahukumira andziyenu, ndo vindizhohumirwa kumuhukumira ninwi. Cho kipimo mupimiracho andziyenu, ndicho mundichopimirwa ninwi. 3 Mbona unaona kinyalu kiricho dzitsoni mwa mwandziyo, ela gogo ririro dzitsoni mwako k'urisikira? 4 Vidze, unadimadze kumwamba mwandziyo ‘Huma nikwamboze kinyalu,’ na kuno una gogo zima dzitsoni mwako? 5 Kudzihendyako we! Andza kuromboza ro gogo ririro mo dzitsoni mwako kwandza, ndo undihoonat'o hatha udime kumboza cho kinyalu kiricho dzitsoni mwa mwandziyo.”
6 “Usihale vit'u vieri ukavip'a k'uro, kwani mandakugalukira makutharure-tharure. Kidza usihale lulu be ukazitsuhira nguluwe, kwani mandazizhoga-zhoga.”
Jesu anaafundisha anafundzie mavoye rorosi nao mandagerwa
Luka 11:9-13
7 +“Voyani nanwi mundagerwa, malani nanwi mundaona, bishani nanwi mundasundulirwa. 8 Mana kila avoyaye, nikugerwa; kila amalaye, nikuona; na kila abishaye nikusundulirwa. 9 Vidze ni h'ani kahi zenu ariye mwanawe akimumala mukahe andamup'a iwe? 10 Hedu akimuvoya kumba andamup'a nyoka? 11 +Bai kala ninwi at'u ai thu, kidza munamanya kuap'a ana enu vit'u vidzo, h'e seze Babiyenu wa mulunguni, ye si zaidhi? Samba ye andamup'a vit'u vidzo kila andiyemuvoya.”
12 +“Ahendereni at'u osi dza zho muhendzazho mamuhendere ninwi, kwani gago ndo mafundisho kahi za Sheria ya Musa, na Maoro ga manabii.”
Jesu anafundisha dzulu za ngira mbiri
Luka 13:24
13 “Ngirani na muv̱irya mufufu, kwani muv̱irya wa kwangirira wangamikini ni mwalamu, na ngiraye i rahisi, na at'u anji ndo mangirirawo. 14 +Muv̱irya wa kwangirira uzimani ni mufufu na ngiraye nayo ni k'omu, na ni achache madimao kuyona ngira ii.”
Muhi udimazho kumanyikana
Luka 6:43-45
15 +Bai Jesu waenderera kuafundisha anafundzie akiamba, “Dzitsundzeni na manabii a ulongo madzihendyao ap'ore here ng'ondzi, kudzi mioyoni mwao ni athiriri here mbawa av̱ara. 16 ++Ela vidze unadima kuhuta zabibu, kula kwa mihi ya miya? Hedu unadima kuhuta t'ini kula kwa mibaruthi? Kwa vizho ao nao mundaamanya kwa matunda gao, 17 +kwa kukala muhi mudzo nikuzhala matunda madzo, na muhi mui nawo, nikuzhala matunda mai. 18 Muhi mudzo k'audima kuzhala matunda mai, hedu muhi mui ukazhala matunda madzo. 19 +Bai kila muhi usiwozhala matunda madzo, nikuthemwa-themwa ukakundywa moho. 20 Ndosa namwambira kukala mundaamanya kwa mahendo gao.” 21 +Bai Jesu akienderera kunena akiamba, “Si osi maniambao, ‘Bwana! Bwana!’ mandangira kahi za uthawali wa mulunguni, ela ni kila andiyehenda mahendzo ga Baba ariye dzulu mulunguni. 22 Kwani siku iyo ya mwisho anji mandaniamba, ‘Bwana, samba sino fwamboza unabii, na fukimboza p'ep'o kidza fukihenda miujiza minji kwa dzinaro?’ 23 +Nami nindaadzigidzya niambe, ‘Nihaukirani, simumanya bule ninwi ahendi a mai.’ ”
Muaki muzuzu na muaki mulachu
Luka 6:47-49
24 +Jesu akienderera kufundisha akiamba, “Mut'u andiyesirikiza gaga maneno gangu na kugagwira, adzahalana na mut'u mumwenga mulachu ariyeaka nyumbaye iweni. 25 Bai makathi ga v̱ula garihofika, v̱ula ikinya gojogojo, muretho ukidza, gonya luv̱utho nalo lukikira na haho, lukiipiga yo nyumba, ela kwa kukala yatsimbirwa musinji iweni k'aigwere bule. 26 Ela mut'u andesikira maneno gangu na akale k'andagagwira, adzahalana na mut'u muzuzu ariyeaka nyumbaye dhangadhini. 27 Bai makathi ga v̱ula garihofika, v̱ula ikinya gojogojo, na muretho ukidza, gonya luv̱utho nalo lukikira na haho lukiipiga. Bai luv̱utho lurihopiga, iryahu nyumba ikigwa na musindo mubomu.”
28 ++K'uzhona Jesu arihomarigiza kufundisha maneno gaga, ro kundi ra at'u rangalazwa ni go mafundishoge, 29 kwani were k'afundisha dza here alimu a Sheria mafundishazho, ela were anafundisha here mut'u mwenye wadimi.
+ 7:1 Jako 4:11-12; 1 Akor 4:5 + 7:2 Mar 4:24; Arum 2:1; 14:10-12 + 7:7 Jere 29:12-14; Math' 18:19; 21:22; Mar 11:24; Joh 14:13-14; 15:7; 16:24; Jako 1:5; 1 Joh 5:14-15 + 7:11 Jako 1:17 + 7:12 5:17; Arum 13:8-10; Agal 5:14 + 7:14 Mahe 14:22 + 7:15 Kumbu 13:1-3; Math' 24:11, 24; Mahe 20:29; 2 Akor 11:13-15; 2 P'et 2:1; 1 Joh 4:1 + 7:16 12:33 + 7:16 Jako 3:12 + 7:17 Agal 5:19-23 + 7:19 3:10; Luk 3:9; Joh 15:2, 6 + 7:21 6:10; 7:24-27; 21:28-31; Arum 2:13; Jako 1:22-25; 2:14-26 + 7:23 25:12; 2 T'imo 2:19 + 7:24 7:21 + 7:28 Mar 1:22; Luk 4:32 + 7:28 11:1; 13:53; 19:1; 26:1; Luk 7:1