19
At'u manamulika Mulungu kuko mulunguni
1 +Bada ya iye malaika mwenye wadimi kumarigiza kunena, nasikira mumiro here wa kundi bomu ra at'u kuko mulunguni. Bai at'u ao maluta mimiro makiamba,
“H'aleluya! Mulungu wehu ndiye aokolaye at'u, nde mwenye nguma, na wadimi. 2 +Mana iye anahukumu kwa ngira ya jeri na ya hachi.
Naye adzamuhukumu ye mwanamuche malaya, ariyenonga yo ts'i na uwo uzembewe.
Na pia adzamurihiza kwa ut'u wa iyo milatso ya o ahumikie.”
3 +Bai makiluta mimiro yao kaheri makiamba,
“H'aleluya! Uwo mosi umbolao kahi za wo moho umuochao ye malaya
unaenderera kwenda dzulu hatha kare na kare.”
4 +Na o azhere mirongo miri na ane na ao zhumbe ane a moyo, madzigwaga na moyo makimuvoya Mulungu. Mamuvoya iye Mulungu ariye akeresi kahi za kihi cha endzi, makiamba, “H'aami. H'aleluya!”
Sherehe ya iye Mwana Ng'ondzi
5 +Gonya ho henye cho kihi cha endzi hachambola mumiro ukiamba,
“Mulikeni Mulungu wehu ninwi ahumikie nyosi, ninwi mumuheshimuo, hariho mubomu hariho muthithe.”
6 +Vinakira vizho, nikisikira mumiro here wa kundi bomu ra at'u, here wa mwamba ududumizao na here wa kigwaragwara. Bai mumiro uwo wanena zhomu ukiamba, “H'aleluya! Mana iye Bwana Mulungu wehu mwenye nguvu zosi, anathawala. 7 +Nafuhende raha, fumupigire njerejere na fumup'e nguma. Nahumulike mana wakathi wa harusi ya iye Mwana Ng'ondzi udzafika, na iye bibi harusi mwenye adzagonya kudzithayarisha. 8 +Adzagerwa nguwo mbidzo za kitani safi, kidza za kung'ala-ng'ala na safi, avale.” Kwani iyo nguwo ya hariri ni gago mahendo ga hachi ga at'u a Mulungu.
9 +Bai ye malaika akinamba, “Ndhika maneno gaga: Baha ao at'u mariosungwa iyo sherehe ya harusi ya iye Mwana Ng'ondzi.” Gonya akinena nami kaheri akinamba, “Maneno gaga ni maneno ga jeri, na ni ga Mulungu.” 10 +Bai nadzigwaga ho ts'i mbereze nimuvoye, ela ye akiniamba, “Hatha bule, usihende vizho. Mimi nami ni muhumiki thu here uwe, ni muhumiki here o nduguzo mario manathuwa uwo ujeri uriwogunulwa ni Jesu. Kwa vizho muvoye Mulungu, mana uwo ujeri uriwogunulwa ni Jesu, ndo nguvu ziahendazo makamboza unabii.”
Jesu Masihi anaridhima riro rinyama
11 +Gonya ko mulunguni kukigunuka na lola nikiona farasi mwaruhe tse. Dzina ra ye muhirikiwe were ni Muaminifu na Mujeri. Naye nikuhukumu na kupiga viha kwa ngira ya hachi. 12 +Matsoge were ga here moho uakao. Mumo kitswani mwakwe were adzavala taji nyinji. Mwirini mwakwe mo, were mwandhikwa dzina ambaro k'ahana mut'u arimanyaye hasihokala iye mwenye. 13 ++Kidza were adzavala k'andzu iriyokala idzavikwa mulatsoni. Na riro dzina arirokala anaifirwa were ni “Neno ra Mulungu.” 14 +Na go majeshi ga mulunguni garigo were gadzavala kitani mbidzo, nyaruhe tse, na safi, gakimuthuwa nyuma kuno ga dzulu za farasi aruhe. 15 +Kanwani mwakwe mwambola mushu wa kurya andiwouhumira kugadhima go makabila, naye andaathawala na ukali munji na kuamwagira k'oro k'ali za ye Mulungu mwenye nguvu zosi.* 16 +Kahi za riro valore na kahi za kiga cha kwakwe mwere mwandhikwa dzina riri: “Muthawali wa athawali na Bwana wa mabwana.” 17 +Kidza nikiona malaika aungerere dzulu za ro dzuwa. Bai malaika yuyu wawiha uwo unyama ubururukao mainguni kwa mumiro mubomu, akiamba, “Ndzoni mukundzumanyike hamwenga kwa iyo sherehe bomu ya Mulungu. 18 +Ndzoni murye nyama za athawali, na za abomu a viha, na za at'u enye nguvu, na za apandi a farasi na farasi a kwao, na za at'u osi, atumwa, mario huru, abomu na athithe.” 19 +Gonya nikirona ro rinyama na o athawali a urumwengu na majeshi ga kwao. Makikundzumanyana hamwenga mapigane na ye akelesiye dzulu za iye farasi na gago majeshige. 20 +Na ro rinyama rikihalwa mateka hamwenga na ye nabii wa ulongo. Nabii yuyu nde ariyekala akitengeza miujiza mbere za ro rinyama. Bai wahumira miujiza ii kuakenga aryahu mariokala na muv̱ano wa ro rinyama na o mariokala makiivoya yo sanamuye. Bai osi airi, ro rinyama hamwenga na ye nabii makitsufwa a moyo kahi za ziya ra moho wa baruthi. 21 Na majeshi ga kwao gakithemwa-themwa na wo mushu umbolao kanwani mwa ye ahirikaye farasi, gakilagwa. Bai unyama wosi ukit'ot'a zo nyama zao hatha ukichenjeha.
+ 19:1 4:11 + 19:2 15:3; 16:6; 22:12; Kumbu 32:43; Zabu 79:10 + 19:3 Mosi: 14:11; Isa 34:10 + 19:4 4:4, 6; 5:7; Zabu 106:48 + 19:5 11:18; Zabu 22:24; 115:13; 134:1; 135:1 + 19:6 11:17; 14:2; Zabu 47:5-9; 96:7-10; Zaka 14:9 + 19:7 21:2 + 19:8 6:11 + 19:9 14:12; Isa 25:6; Math' 22:2; Luk 14:15-16; Maneno ga jeri: 21:5; 22:6 + 19:10 6:9; 22:8-9 + 19:11 4:1; 19:2; Zabu 72:1-14; 98:9; Isa 11:4; Izik 1:1-3; Mahe 7:56 + 19:12 1:14-15; 2:17 + 19:13 Isa 63:1-6 + 19:13 Joh 1:1 + 19:14 6:2-8, 11 + 19:15 1:16; 2:26-27; 11:17; 14:14-20; Jere 25:30-31 * 19:15 Haha Kiyunani kinaamba, ‘andazhoga hat'u ha kukamulira divai ya k'oro k'ali za Mulungu mwenye nguvu zosi.’ + 19:16 17:14 + 19:17 Izik 39:4-5, 17-19 + 19:18 13:16 + 19:19 17:12-14; Zabu 2:2; Izik 38:2-9, 14-16; Zaka 14:2 + 19:20 13:1-2, 13, 15; Baruthi: 14:10; 20:10, 14; 21:8; Isa 30:33