6
1 +Ninwi ahoho, asikireni azhazi enu kahi za Bwana, kwani iyo ni hachi. 2 +Mana, “Muishimu babayo na mameyo,” ndo amuri ya kwandza yenye ahadi 3 kukala, “maut'u gandakulokera, na undaishi maisha mare haha dhuniani.” 4 +Nanwi ano baba nanwi, musiatsukize ana enu bule, ela arereni kahi za ishima na mafundisho ga Bwana.
5 +Nwi atumwa nanwi, asikireni mabwana enu a haha urumwenguni, kwa kuagoha na kuthethema kamare. Ahumikireni na moyo mumwenga, here kwamba munamuhumikira Masihi. 6 +Na musitharize hatha mu hamwenga nao, ndo mukadzihendya munaasikira, ili mamulike, ela hendani here ahendzazho Mulungu. Aishimuni na mioyo yenu yosi, mana ninwi mu atumwa a Masihi. 7 Ahumikireni kwa nia mbidzo, here kwamba munamuhumikira Bwana, na si mwanadamu bule. 8 +Manyani kukala mut'u akihenda ridzo, Bwana naye andamuriha madzo, kala mutumwa, hedu mut'u ariye huru.
9 +H'aya ninwi mabwana nanwi, ahendereni madzo ao atumwa enu, na musiagoshe-goshe. Manyani kukala ninwi na ao atumwa enu, muna Bwana mumwenga kuko mulunguni, naye k'apendhelea mut'u yoyosi.
Silaha za kiroho za kudzichingira
10 +Mwisho kamare, kalani na nguvu kahi za Bwana, na kahi za wadimi wa kwakwe munji. 11 ++Valani silaha zosi za Mulungu, ili mudime kuupinga ujanja wa Shethani. 12 +Kwani k'ahuheha na vit'u zhenye mwiri na mulatso, hatha. At'u siswi funaheha na athawali, na wadimi, na nguvu za urumwengu uu wa kiza. Kidza funaheha na majeshi ga p'ep'o, garigo kuko dzulu. 13 +Kwa vizho halani silaha zosi za Mulungu, ili siku mbii ikidza mudime kushinda. Na mundihokala mudzagamarigiza gosini, muenderere kuimat'o. 14 +Bai imani imara kwa kuuthuwa ujeri wa Mulungu, nawo uwo undakala here ukanda wa kudzifunga mumo zhununi mwenu. Hendani garyahu garigo ni hachi mbere za Mulungu, na iyo hachi indakala here kiziyo cha kathi renu. 15 +Kalani thayari-thayari na Uv̱oro Udzo wa dheri, na vizho vindakala ndizho virahu zha maguluni mwenu zha kumwaviza kuimat'o. 16 Dzulu ya vivi zhosi, kalani na kuluhiro, na riro kuluhiro rindakala here ngao ya kuizinyira mivi yosi ya moho kula kwa yuyahu Mui. 17 +Uhalireni wokolwi here kofia ra chuma ra kudziziyira kitswa, na neno ra Mulungu rikale upanga wenu wa kiroho. 18 +Kalani mukivoya kahi za Roho wakathi wosi, mavoyo ga kila samupuli na ga mahitaji genu. Kalani matso, na muenderere kuavoyera at'u osi a Mulungu. 19 Kidza nivoyerani nami, ili wakathi nivugulaho kanwa kangu, nigerwe maneno ga kunena, na nihubiri iryahu siri ya Uv̱oro Udzo wa Mulungu hasiho woga. 20 +Vivi ni balozi ariye jela kwa ut'u wa uwo Uv̱oro Udzo, bai nivoyerani ili nidime kuuhubiri hasiho woga, here nimalikanazho kuunena.
Maut'u ga mwisho-mwisho
21 +Bai kwa kukala ninahendza mumanye uzima wangu na here niendererazho kuku, ninamuhuma Tukiko, ndugu yehu muhendzwi, ariye ni mwaminifu kahi za kazi ya Bwana, adze amumanyise gosi ga kuku. 22 Nami namuhuma kwa lengo riro, adze amwambire viryahu huendererazho, na pia amwangize nguvu.
23 +Bai Mulungu Baba na Bwana Jesu Masihi, namamuhendye ninwi ndugu, mukale na dheri hamwenga na mahendzo na muenderere kumukuluhira. 24 +Mulungu naaahase osi aryahu mamuhendzao Bwana wehu Jesu Masihi na mahendzo gasigogoma.
+ 6:1 Akol 3:20 + 6:2 Kumbu 5:16 + 6:4 Akol 3:21 + 6:5 Akol 3:22-25; 1 T'imo 6:1-2; Tit 2:9-10; 1 P'et 2:18-21 + 6:6 1 Akor 7:22 + 6:8 2 Akor 5:10; Akol 3:24-25 + 6:9 Akol 3:25; 4:1; Jako 2:1 + 6:10 Joh 15:5; 1 Akor 16:13 + 6:11 2 Akor 10:4; 1 Ath'es 5:8; Isa 59:17 + 6:11 Jako 4:7 + 6:12 1:21; 2:2; 1 P'et 5:8-9 + 6:13 Arum 13:12 + 6:14 Isa 11:5 + 6:15 Isa 52:7; Arum 10:15 + 6:17 Isa 40:2; Aebu 4:12 + 6:18 3:14; Luk 18:1; Mahe 4:29; Arum 15:30; Akol 4:2-4 + 6:20 3:2; 2 Akor 5:20; Akol 4:4 + 6:21 Tukiko: Mahe 20:4; Akol 4:7-8; 2 T'imo 4:12; Tit 3:12 + 6:23 Dheri: 2 Akor 13:11 + 6:24 Agal 6:18; 1 P'et 1:8