15
Jesu nde muzabibu wa jeri
1 +Jesu akiamba, “Mimi ndimi muzabibu wa jeri, na Baba ndiye muk'urima. 2 +Kila kitai ndani mwangu kisichozhala matunda, iye ni kukitosa, na kila kitai kizhalacho matunda, ni kukitsatsulira kizidhi kuzhala zhomu. 3 +Ninwi mudzagonya kukala asafi kukirira na ro neno niriromwambira. 4 +Bai kalani ndani yangu nami ndani yenu. Dza here viryahu kitai kirizho k'achadima kuzhala matunda chamba kidzatoswa na ki h'akeye, vizho zhenye ninwi k'amudima kuzhala matunda musihotoa ndani mwangu.
5 “Mimi ni muzabibu na ninwi mu vitai. Mut'u akitoa ndani yangu andazhala matunda manji, kwani bila mimi, k'amwadima kuhenda chochosi. 6 +Mut'u asihokala ndani yangu, a here kitai kifu. Bai vitai vifu ni kutsolwa-tsolwa na vikatsufwa mohoni. 7 +Mukikala ndani yangu na maneno gangu gakikala ndani yenu, voyani rorosi mumalaro nanwi mundap'ewa. 8 +Mukizhala matunda manji Baba andap'ewa nguma na kwa ut'u uu at'u mandamanya kukala mu anafundzi angu.
9 +“Here Baba arizhonihendza, bai nami namuhendza ninwi dza vizho. Kalani kahi za mahendzo gangu. 10 +Mukigagwira malagizo gangu, mundakala kahi za mahendzo gangu, dza viryahu nirizhogagwira malagizo ga Baba na nikikala kahi za mahendzoge. 11 +Nidzamwambira vivi kwamba furaha yangu ikale ndani yenu na kidza furaha yenu ikamilike.
12 +“Riri ndo lagizo rangu: Hendzanani dza here zho nirizhomuhendza. 13 +K'akuna mwenye mahendzo mabomu kuriko mut'u afwaye kwa ut'u wa asenae. 14 Nanwi mukihenda here nimulagizazho mundakala asenangu. 15 Vikara simwiha ahumiki kaheri, ela namwiha asena, kwa kukala muhumiki k'amanya aazaro Bwanawe. Ela ninwi namwiha asena, kwa kukala gosi nirigosikira kwa Baba namumanyisa. 16 +Ninwi k'amunitsagulire, ela mimi ndimi niriyemutsagula kwamba mukazhale matunda gandigotoa na Baba andamup'a rorosi mundiromala kwa dzina rangu. 17 +Bai ninamulagiza kwamba muhendzane.”
Jesu anaakokot'era anafundzie
18 +“Urumwengu uu ukimumena, manyani wanimena mimi chaho. 19 Bai kalaho mu a urumwengu, uwo urumwengu ungamuhendza, kwa kukala mungere mu dza uwo. Ela vikara ninwi k'amua urumwengu, mana namutsagula kumbola kwa uwo urumwengu na ndosa udzamumena. 20 +Bai gakumbukireni go nirigomwambira kukala, ‘Mutumwa k'adima kukala mubomu kumukira bwanawe.’ Kwa vizho ninamwambira kukala, kala manitesa mimi bai mandamutesa hatha ninwi nanwi. Na kala magwira mafundisho gangu, bai mandagwira hatha go genu nago. 21 +Ela mandamuhendera mai kwa ut'u wa mimi, na kwa kukala k'amamumanya iye ariyenihuma. 22 +Kalaho mimi sidzire haha dhuniani kunena nao, ngere k'amadima kupigwa ulongo kwamba ni adambi. Ela vikara k'amadima kudzihehera dzulu za yo dambi yao. 23 +Mut'u adziyenimena mimi adzamumena hatha Baba naye. 24 +Kala k'amayonere yo miujiza niriyohenda iriyo, k'akuna mut'u mungine ariyepata kuihenda kimbere, ngere k'amadima kupigwa ulongo kwamba ni adambi. Ela hatha bada ya kuona yo miujiza niriyoihenda, manimena mimi hamwenga na Baba. 25 +Vivi zhakala ili ripate kuthimira neno ririroorwa kahi za Sheria yao, riambaro, ‘Manimena bila chausa!’
26 +“Ela andihokudza ye Mwavizi, nindiyemuhuma mimi kula kwa Baba, ambaye ni ye Roho wa ujeri, andamboza ushahidhi dzulu zangu mimi. 27 +Hatha ninwi nanwi mundakala mashahidhi angu, kwa kukala ninwi ndinwi mudziokala hamwenga nami hangu chaho.
+ 15:1 Hose 10:1; Zabu 80:8-11 + 15:2 Math' 3:10 + 15:3 13:10 + 15:4 6:56; 15:7, 10, 16; Arum 11:17-18; 2 Akor 3:5; 4:7; 1 Joh 2:6, 28; 3:6, 24 + 15:6 Math' 7:19 + 15:7 15:16 + 15:8 14:13; 17:1 + 15:9 13:1; 5:18 + 15:10 14:15 + 15:11 16:22, 24; 17:13; 1 Joh 1:4 + 15:12 13:34; 1 Joh 4:11 + 15:13 10:11 + 15:16 14:13; 15:7; 16:23-24; Math' 18:19; 1 Joh 3:22; 5:14-15; Kutsagulwa: Joh 6:70; 13:18 + 15:17 13:34 + 15:18 7:7 + 15:20 13:16 + 15:21 16:3 + 15:22 9:41 + 15:23 Luk 10:16; Joh 5:23; 1 Joh 2:23 + 15:24 5:36 + 15:25 Zabu 69:4; 35:19 + 15:26 1:15; 5:36; 14:16; 1 Joh 5:6-9 + 15:27 1:14; Mahe 1:8; 1 Joh 1:2; 4:14