18
Mulungu anawanonga mudzi wa Babiloni
1 +Vivi virihokira, natsuha matso nikimona malaika mungine kaheri mwenye wadimi mubomu. Akithima kula mulunguni. Bai wo mulangaza wa kwakwe waihendya dhunia yosi ing'ale. 2 +Bai akinena kwa sauthi ya dzulu akiamba,
“Mudzi mubomu wa Babiloni udzagwa benwi udzagwa!
Vivi be udzakala mudzi wa mashethani
na p'ep'o achafu na ukolo wa kila samupuli.
Udzakala kitsunji cha unyama uchafu wa kubururuka wa kila aina,
unyama wa kisirani.
3 +Vivi zhakala kwa kukala kila kabila ranwa divai ya mathuruthuru ga uzindziwe.
Mudzi uwo wazinga na athawali a haha urumwenguni.
Ahendi a biashara mathajirika kukirira na zizo th'amaaze mbii zisizo na muhaka.”
4 +Gonya kuchambola sauthi nyingine kuko mulunguni ikiamba,
“At'u angu, kwamboleni kuko kwakwe sidze mukashiriki zizo dambize,
na sidze mukashiriki gago mapigoge.
5 +Mana zizo dambize iye zidzakala ts'umbi bomu iriyo hatha inagut'a dzulu mulunguni.
Na Mulungu k'adzausahau bule uwo uthiririwe.
6 +Bai vizho arizhoahendera at'u, nanwi muhendereni dza vizho zhenye.
Muriheni k'ana mbiri ya vizho arizhohenda.
Mutsohereni kikombe cha divai mbifu k'ana mbiri ya cho arichokitsoha iye.
7 +Mwangizeni kigondzi na mumutese dza viryahu
arizhodzip'a nguma na uwo ukolo wa kwakwe.
Kwani iye anadziamba kimoyo-moyo, ‘Mimi nikeresi here muthawali muche.
Si muche gungu mino na sindangirwa ni kigondzi chochosi.’
8 +Bai kwa ut'u uu, andapata mapigo ga manyonge, kiriro, na ndzala siku mwenga.
Na kidza andakundywa moho,
mana iye Bwana Mulungu andiyemuhukumu, nde mwenye nguvu zosi.”
9 +Na o athawali a urumwenguni mariozinga na kupiga maisha naye, mandihowona wo mosi wakathi andihokala anasha mandamuririra. 10 Mandahenda kuima kure kwenye kwa kugoha kupatwa ni gago mateso ga kwakwe. Mandaamba,
“Undagamanya wenye wo mudzi wa Babiloni!
Mudzi mubomu wenye nguvu,
udzahukumiwa kwa muda wa saa mwenga thu.”
11 Na o ahendi a biashara a urumwengu mandamuririra na kumushikithikira, mana vit'u zhao k'avigulwa kaheri. 12 +K'ahana kamare agulaye zo dhahabu zao, na fedha, na hedu go mawe gao ga kima kibomu, kitani safi na nguwo za zambarau, na th'une, na hariri. K'ahana agulaye mihi yoyosi ya udhi na vit'u zhosi vitengezwazho na p'embe za ndzovu, na mbao za gali, na vit'u zha ng'andu, na zha chuma, na zha marimari. 13 K'akuna agulaye mudhalasini, iliki, mavumba, manemane, ubani, divai, mafuha, unga, ngano. K'akuna agulaye ng'ombe, ng'ondzi, farasi, magari ga kusukumwa ni farasi, atumwa na roho za anadamu. 14 O ahendi a biashara makimwamba ye mwanamuche,
“Zho vit'u vidzo-vidzo zhosi
urizhokala na th'amaa nazho,
na wo ushahawo wosi, na kuko kung'alako
vidzangamika tse na k'undazhona kaheri.”
15 +Bai ao ahendi a biashara kahi za mudzi uwo mubomu, mariopata ushaha kula kwa ye mwanamuche, mandaima kure kwa kugoha kupata mashaka hamwenga naye. Mandarira na kushikithika zhomu zhenye. 16 +Mandaamba,
“Undamanya wenye uwo mudzi mubomu.
Mudzi uriwokala ukidzivika, kitani safi, nguwo th'une na za zambarau,
na kudzipamba na dhahabu, na mawe ga kima kibomu, na lulu.
17 Uwo uthajiriwe wosi udzangamika kwa muda wa saa mwenga thu-thu-thu.”
Ao abomu a zo meli, o mabaharia, o azharo na osi mariokala madzagwirwa mukono ni yo bahari maima kure. 18 +Kidza marihowona wo mosi wakathi arihokala anasha makirira makiamba, “Ni mudzi hiwo uriwokala mubomu dza uno?” 19 Na lola marira na kushikithika. Makidzimwagira mitsanga ya kitswa na kuamba,
“Undamanya wenye mudzi uwo mubomu.
Mudzi uriwo kukirira na uwo uthajiriwe,
waahenda mathajiri o at'u enye meli mo baharini.
Vino vivi udzangamizwa kwa muda wa saa mwenga.”
20 +Hendani raha ninwi mutoao kuko mulunguni, mana Mulungu adzauhukumu uwo mudzi mubomu wa Babiloni kwa gago urigomuhendera. Ninwi at'ue, na ahumwi, na manabii, nanwi hendani raha, mana Mulungu adzauhukumu uwo mudzi wa Babiloni kwa gago urigomuhendera. 21 +Gonya hakimbola malaika mwenye wadimi, akihatsola riiwe ribomu here lwalwa, akiritsuha mumo baharini. Akiamba,
“Wo mudzi mubomu wa Babiloni nawo undahenderwa vivi zhenye.
Undavugurizwa ts'i kwa nguvu na k'aundaonewa kaheri.
22 +Ndani mwako uwe Babiloni, k'amundasikirwa wira upigwao na vinubi,
hedu mimiro ya at'u, hedu kusikira apigi a gunda, hedu apigi a kivoti.
K'akundasikirwa mumiro wa lwalwa kaheri,
kidza k'akundakala na fundhi yoyosi.
23 +Taa k'arindaaka kaheri mumu mwako.
Kidza k'akundakala kaheri na kuhala, hedu kuhalwa.
Kwani ahendzio a biashara were ndo at'u abomu haha ts'i,
na uwe waakenga at'u osi matoao mo urumwenguni na wo utsaiwo.
24 +Na ndani mwakwe mwaonekana milatso ya o manabii na ya at'u a Mulungu,
na ya at'u osi mariolagwa dhuniani.”
+ 18:1 Isa 13; 47; Izik 27 + 18:2 14:8; 16:19; Isa 13:20-22; 21:9; 34:11, 14; Jere 50:39-40; 51:8 + 18:3 17:2; 18:11-19; Isa 23:8; Izik 27:22-23, 33 + 18:4 Isa 48:20; Jere 51:45; 2 Akor 6:17 + 18:5 Mwan 18:20 + 18:6 Zabu 137:8; Jere 50:29 + 18:7 Isa 47:8-9 + 18:8 17:16 + 18:9 Izik 26:16-17; 27:30-35 + 18:12 Izik 27:12-24 + 18:15 Isa 47:15; Izik 27:36 + 18:16 17:4 + 18:18 Izik 27:28-34 + 18:20 12:12; Jere 51:48 + 18:21 Jere 51:63-64 + 18:22 Isa 16:10; 24:8; Izik 26:13 + 18:23 Isa 23:8; 47:12; Jere 7:34 + 18:24 16:6; Isa 26:21; Jere 51:49; Izik 24:7-8