2
Masihi wafwamboza kifwani akifwangiza uzimani
1 +Kuna wakathi murihokala ninwi mwafwa kiroho kwa ut'u wa kuhenda makosa na kuhenda dambi. 2 +Wakathi uwo mwakala mukiishi kwa kugathuwa maut'u ga urumwengu uu. Mwakala munathuwa gago ga muthawali wa hewani, ariye iye ndiye iryahu roho iathawalao at'u mario kinyume na Mulungu. 3 +Na hatha siswi naswi, fwakala fukiishi dza ao. Fwathuwa kuhenda maut'u gahendzwago ni mwiri. Fwakala fukithawalwa ni th'amaa zirizofwangiza dambini na fukiishi here akili zehu zirizhofulongoza. Were funav̱irya kumwagirwa k'oro za Mulungu, karakara na anadamu angine osi.
4 +Ela kwa kukala Mulungu anafuhendza zhomu, wafuonera mbazi sana, 5 +mana idzaho were fwafwa kiroho kwa zo dambi zehu, iye wafuhendya fukale moyo kaheri hamwenga na Masihi. Bai mwaokolwa kwa nema ya Mulungu. 6 +Mulungu wahufufula hamwenga na Masihi na akifuhendya fukelesi hamwenga naye kahi za makalo ga mulunguni kwa kukala hu at'u a Masihi Jesu. 7 +Bai vizho arizhofuhendera Masihi Jesu vindakala mufano kwa at'u a wakathi uu na hatha a miaka idzayo, kuanyesa viryahu Mulungu arizho na mbazi nyinji zisizo na mwandziwe, hamwenga na udzo. 8 +Kwani ninwi mwaokolwa kukirira na iyo nema ya kwakwe wakathi murihokuluhira, si kwa kukala were munahenda madzo, hatha. Wokolwi uu mwaupata here zawadi kula kwa Mulungu. 9 +Kwa vizho mut'u k'adima kudzionya kukala waokolwa kwa ut'u wa mahendoge madzo. 10 +Siswi fu kazi ya Mulungu, faumbwa kukirira kwa Masihi Jesu, ili fuhende garyahu mahendo madzo arigo Mulungu wafupangira hangu chaho fugahende.
Kahi za Masihi, Ayahudi na at'u mario si Ayahudi, ni amwenga
11 ++Ninwi munamanya kukala Ayahudi, at'u a kwangizwa lwembeni kwa mikono ya mwanadamu kunyesa kukala ao be ni at'u a Mulungu jeri, manamuzarau ninwi murio k'amu Ayahudi na kumwamba mu at'u musiongizwa lwembeni. 12 +Bai kuna wakathi murihokala k'amuna Masihi bule, mwere k'amu kahi za jao ra Aiziraeli, atsagulwa a Mulungu. Ninwi mwere mu ajeni na k'amuna muthalo bule kahi za ahadi arizoika Mulungu kahi za vilaganezhe. Mwere k'amuna tumaini rorosi, kidza mwere k'amumumanya Mulungu kahi za urumwengu uu. 13 +Ela vikara kahi za Masihi Jesu, ninwi murio mwere mu kure na Mulungu, mwarefwa hehi kukirira kwa milatso ya Masihi.
14 +Kwani iye ndiye ariyehala cho chambaza cha uhadhui kirichokala kidzaagazha Ayahudi na at'u mario si Ayahudi, akikibanda-banda. Kwa ngira ii Masihi akihurehera dheri, na akihugwizanya hukikala kit'u kimwenga. 15 +Kwa kuhumira mwiriwe, akiihala iryahu Sheria ya Kiyahudi hamwenga na malagizoge manji na misorothoye, akivipiga marufuku. Naye wahenda vivi ili aagwizanye aa at'u airi makale here mut'u musha ndani za kwakwe, na kwa ngira iyo adime kureha dheri kahi zao. 16 +Masihi wamboza uzimawe haryahu musalabani. Bai kwa ngira iyo akiapatanisha aa at'u airi na Mulungu, kahi za mwiri mumwenga, na uryahu uhadhui mariwokala nawo akiugonya. 17 +Wakudzahubiri dheri kwenu ninwi muriokala mu kure na Mulungu, na kwao ao mariokala ma hehi naye. 18 +Kwa gago arigofuhendera Masihi, siswi hosi funadima kumufikira Baba kukirira kwa Roho mumwenga.
19 +Kwa vizho vikara, ninwi k'amu ajeni hedu akizi a ngira kaheri, ela mudzauya mu jao mwenga na at'u a Mulungu, mu at'u a nyumba ya Mulungu. 20 +Mu jamii idziyojengwa dzulu za musinji uriwoikwa ni ahumwi na manabii, kuno Masihi Jesu mwenye nde iwe bomu ra p'embeni ridzirozulia yo nyumba. 21 +Kahi za iye Masihi ninwi nyosi munafungwa hamwenga mukale Hekalu eri kahi za Bwana. 22 +Bai kwa ngira ii, ninwi nanwi munaakwa hamwenga ili mukale makalo ga Mulungu kahi za Roho.
+ 2:1 2:5 + 2:2 6:12; Joh 12:31; 14:30; Mahe 26:18; 1 Joh 2:16 + 2:3 5:6, 8; Arum 1:28; Akol 3:6 + 2:4 Arum 8:39; 9:16; Jako 5:11 + 2:5 2:8; Arum 3:24; 6:13; Akol 2:13 + 2:6 1:3; Akol 2:12; 3:1 + 2:7 1:7; Arum 5:20 + 2:8 Math' 20:15; Joh 4:10; Mahe 15:11; Agal 2:16 + 2:9 Arum 3:28; 1 Akor 1:31; 2 T'imo 1:9; Tit 3:5 + 2:10 Tit 2:14 + 2:11 Arum 11:17 + 2:11 5:8; Kwangizwa lwembeni: Agal 5:6; Afil 3:3 + 2:12 Arum 9:4; 1 Akor 15:19; Akol 1:21-22; 1 Ath'es 4:13; K'amuna muthalo kahi za vilaganezhe: 2:19 + 2:13 Kure...hehi: 2:17; 3:6; Milatso: 1:7; Agal 1:4 + 2:14 Dheri: 2:16; 4:3; Akol 1:20; Kit'u kimwenga: 1:23; Arum 10:12; 1 Akor 12:13; Agal 3:28 + 2:15 2 Akor 5:17; Akol 2:14 + 2:16 1:23; Arum 5:10; Akol 1:20-22 + 2:17 Isa 57:18-19; Mahe 2:39 + 2:18 3:12; Arum 5:2 + 2:19 2:12; 3:6; Aebu 12:22-23 + 2:20 Math' 16:18; 1 Akor 3:10-11; Ugun 21:14 + 2:21 1 Akor 3:16 + 2:22 1 P'et 2:5