2
Iwe ra kuakira ririro moyo
1 +Kwa vizho bai, dzithengeni na mai gosi, na ulongo, na kudzihendya na wivu, na pia dziikeni kure na nyambo. 2 +Wakathi wosi kalani na hamu na neno ra Mulungu ririro k'arina kaila kokosi dza viryahu ana atsanga machereo doo marizho na hamu ya kuamwa mazia ga mamizao. Mukihenda vizho mundakula kahi za wo wokolwi wenu. 3 +Mana here Maoro gaambazho, “Mudzauthatha udzo wa Bwana.” 4 +H'aya bai ndzoni kwa Bwana, iye ni here iwe ririro moyo na ririrokahalwa ni anadamu, ela ririrotsagulwa ni Mulungu na akirona kukala rina mana zhomu. 5 +Kwa vizho ninwi nanwi ndzoni dza here mawe garigo moyo, na mudzamboze ili muhumirwe kuakira nyumba ya kiroho. Kidza mulazhe sadaka za roho dza here alombi aeri, kidza za kwahikizwa ni Mulungu, kukirira kwa Jesu Masihi. 6 +Kwani Maoro ganaamba,
“Lolani, ninaika iwe kuko Sayuni,
ambaro ni iwe bomu ra p'embeni,
kidza ra mana zhomu ririrotsagulwa.
Na iye amukuluhiraye k'andaaibishwa bule.”
7 +Kwani ninwi murio munamukuluhira, be iwe riro rina mana bomu kwenu. Ela kwa ao ambao k'amamukuluhira,
“Ro iwe ririrokahalwa ni o aaki
vivi be ridzagaluka ndo iwe bomu ra p'embeni.”
8 +Na kidza Maoro mangine ganaamba vivi,
“Iwe riro rindaahendya at'u marikwale,
nao makirikwala rindaagwaga.”
Kwani ao makwala kwa kukala ao were k'amasikira ro neno ra Mulungu ambazho be ndo marizhopangirwa. 9 +Ela ninwi mu at'u muriotsagulwa ni Mulungu, alombi a Muthawali, kidza mu lukolo lueri, na mu at'u mario ni a Mulungu mwenye. Mulungu wahenda vivi ili muutsamuse udzowe, mana wamwiha ili mwambole kahi za kiza cha dambi na mwangire kahi za mulangazawe wa kwangalaza. 10 +Ho kapindi ninwi were k'amu at'u a Mulungu bule, ela vino vikara mudzauya mu at'u a Mulungu. Zhogo, were k'amudzangwe kuonerwa mbazi ni mut'u, ela vikara Mulungu adzamuonera mbazi.
11 +Asena, ninamuadha vivi: Ninwi murizho akizi a ngira haha dhuniani, na murio charoni, h'aya dziikeni kure na th'amaa mbii za mwiri ambazo zinaheha na roho zenu. 12 +Kalani na mwendo mudzo kahi za o at'u ambao k'amamukuluhira Jesu, ili mamuryaho lwambo na kumwamba kukala mu ahendi a mai, maone mahendo genu madzo na mamulike Mulungu kahi za siku ya kudzakwe.
Agoheni vilongozi enu na abomu enu
13 +Gohani sheria zosi za ts'i, kwani mukihenda vizho at'u mandamulika Bwana. Mwagoheni ye muthawali wa ts'i ariye iye nde kitswa, 14 na agoheni hatha maluwali, ambao ni at'u mahumwao ni iye muthawali kuangiza akili ahendi a mai na kualika ahendi a madzo. 15 +Kwani ahendzazho Mulungu ni kwamba muanyamaze kwa mahendo genu madzo aryahu at'u azuzu mahendzao kuthala kudzinenera.
16 +Ishini here at'u mario huru, ela hamwenga na vizho musiuhumire wo uhuru wenu kuhenda mai kisiri-siri, ela kalani here atumwa a Mulungu. 17 +Aishimuni at'u osi, kidza ahendzeni ndugu. Mwagoheni Mulungu na mumwishimu muthawali.
18 ++Na ninwi ahumiki nanwi dzitserezeni kwa mathajiri enu na muap'e ishima. Hendani vivi kwa aryahu mathajiri osi, aryahu ambao mana moyo mudzo kidza mana mbazi, na hatha aryahu ambao ni akali na enye madumulo. 19 +Kwani mut'u akipata thabu kwa ngira iriyo si ya hachi na akivumirira kwa kukala anamanya mahendzo ga Mulungu, bai mut'u iye Mulungu andamuhasa. 20 +Mana, vindafwahani mukivumirira kupigwa kwa ut'u wa kuhenda mai? Ela mukipata thabu kwa kuhenda madzo, kidza mukivumirira, be Mulungu andafwahirwa nanwi. 21 +Kwani vivi ndo murizhoihirwa, kwani hatha Masihi mwenye wapata thabu kwa ut'u wenu, na akimurichira mufano, ili muthuwe nyayoze. 22 +Iye ariye k'ahendere dambi, hedu hatha kanwake kunena ulongo, 23 +ambaye arihosholerwa k'aaujizire masholo, arihopata thabu k'agoshere mut'u, ela akidzambozera kwa iye Mulungu ahukumuye kwa hachi. 24 +Na iye mwenye wafuusiza dambi zehu kwa kuteseka mwiriwe na kuhufwerera haryahu musalabani, ili siswi husithawalwe ni dambi kaheri, ela huishi kwa hachi. Kwa vizho bai kukirira na marangage, mwahozwa. 25 +Kwani mwere mu dza here ng'ondzi zirizongamika ngira, ela vikara mwauya kwa Jesu Masihi ariye nde murisa na muimirizi wa maroho genu.
+ 2:1 Aefe 4:25; Jako 1:21; 4:11 + 2:2 1 Akor 3:2 + 2:3 Zabu 34:8 + 2:4 Zabu 118:22; Isa 28:16 + 2:5 2:9; Arum 12:1; Aefe 2:21-22 + 2:6 Isa 28:16; Arum 9:33 + 2:7 Zabu 118:22; Math' 21:42; Mahe 4:11 + 2:8 Isa 8:14; Arum 9:33 + 2:9 1:2; Kumbo 19:5-6; Alaw 19:2; Kumbu 4:20; 7:6; 14:2; Isa 9:1; 43:21; 61:6; Mahe 26:18; Arum 5:17; 2 Akor 4:6; Aefe 5:8; Tit 2:14; Aebu 13:12; 1 P'et 2:5; Ugun 1:6; 20:4 + 2:10 Hose 2:23; Arum 9:25 + 2:11 1:1, 17; Zabu 39:12; Arum 7:15, 17-23; Agal 5:17; Aebu 13:14 + 2:12 Isa 10:3; Math' 5:16; 2 Akor 5:10 + 2:13 Arum 13:1-7; Tit 3:1 + 2:15 3:16 + 2:16 1 Akor 6:11, 19-20; Agal 5:13 + 2:17 1:22; 3:16; Ndhum 24:21; Math' 22:21; Agal 6:10; Afil 2:12 + 2:18 Aefe 5:21–6:9 + 2:18 Aefe 6:5-8 + 2:19 5:12 + 2:20 4:14 + 2:21 Math' 16:24; 20:26-28; Joh 13:15; Arum 15:5 + 2:22 Isa 53:9; Joh 8:46; Aebu 4:15 + 2:23 3:9; Isa 53:7; Math' 26:55-56, 67; 27:14, 27-31 + 2:24 Isa 53:4, 5; Arum 6:2, 11; Akol 2:14; Aebu 9:28 + 2:25 Isa 53:6; Izik 34:5-6; Math' 9:36; Joh 10:16; Aebu 13:20