5
Mwana Ng'ondzi anavugula chuwo
1 +Kidza nikiona chuwo kahi za mukono wa kurya wa iye ariyekala adzakelesi dzulu za cho kihi cha endzi. Chuwo* kicho were chandhikwa ndani na ndze na were kidzafungwa na mihuri† mifungahe. 2 Nikitsuha matso kaheri na nikiona malaika mwenye wadimi analuta mumirowe na kuamba, “Ni h'ani av̱iryaye kubanda yo mihuri na kukivugula cho chuwo?” 3 Ela k'akumbolere yoyosi kula mulunguni hedu kula ts'i hedu kula ts'ini za ts'i ariyekala anadima kukivugula cho chuwo na kukishoma. 4 Kuona vizho narira zhomu kwa kukala k'ahana ariyeonekana kukala anav̱irya kuvugula cho chuwo hedu kukishoma. 5 +Gonya mumwenga wa o azhere akinena nami akiamba, “Usirire bule, lola ye Simba wa mbari ya Juda, Mudzungu wa Daudi adzashinda ili abande yo mihuri mifungahe na kuvugula cho chuwo.” 6 +Gonya nikiona Mwana Ng'ondzi aimire hehi na cho kihi cha endzi. Naye were adzadengerekwa ni zho zhumbe vine zha moyo na o azhere. Ye Mwana Ng'ondzi waonekana here adziyetsindzwa. Were ana p'embe fungahe na matso mafungahe. Gago matso mafungahe ni zo roho fungahe za Mulungu ambazo zahumwa urumwengu muzima. 7 +Bai ye Mwana Ng'ondzi achendahala cho chuwo kula kahi za mukono wa kurya wa ye arekala adzakelesi dzulu za cho kihi cha endzi. 8 +Arihokihala, zho zhumbe vine zha moyo na o azhere mirongo miri na ane magwa mbere za ye Mwana Ng'ondzi, kuno kila mumwenga adzagwirira kinubi.‡ Kila mumwenga were adzagwirira ludhuwa lwa dhahabu lurokala lu thele mavumba ga kufukizira. Bai gago mavumba, ni gago mavoyo ga at'u a Mulungu. 9 +Kwa hamwenga maimba wira musha wenye uambao,
“Uwe unav̱irya kukihala cho chuwo
na kuvugula mihuriye,
kwa kukala uwe watsindzwa,
na kwa milatsoyo ukimugulira Mulungu at'u
kula kwa kila taifa na ts'i, na kila kabila na kidhyomo.
10 +Nawe waahendya at'u ao mathawale hamwenga nawe,
na makale alombi a Mulungu wehu
na mathawale dhunia.”
11 +Gonya nikilola kaheri. Nikiona malaika anji sana hatha k'amathalika, madzadengereka cho kihi cha endzi, na o azhere na zho zhumbe. Nikiasikira 12 +manaimba zhomu na kuamba,
“Ye Mwana Ng'ondzi ariyetsindzwa anav̱irya kuhokera
wadimi, na ushaha, na ulachu, na nguvu,
na ishima, na nguma, na kuhaswa.”
13 +Na nikisikira kila chumbe mulunguni na ts'i, na ts'ini ya ts'i, na baharini, na zhosi virizhokala mumo vikiimba vikiamba,
“Iye akelesiye dzulu za cho kihi cha endzi hamwenga na ye Mwana Ng'ondzi,
namap'ewe sifa, na ishima, na nguma na wadimi
hatha kare na kare.”
14 Na zho zhumbe vine zha moyo vikidzigidzya vikiamba, “H'aami.” Na o azhere makigwa makivoya.
+ 5:1 10:2; Isa 29:11; Izik 2:9-10; Dani 12:4, 9 * 5:1 Chuwo kiki si here zhuwo zha siku zizi. Chuwo kiki were ni mugolozo mumwenga uriwolingwa here kitseka. † 5:1 Muhuri uhadzwao haha si here muhuri wa siku zizi. Muhuri uu were ni here kidhana kirichopathikwa dzulu ya vit'u, ili mut'u akivugula vimanyikane. + 5:5 4:4; Mwan 49:9; Math' 1:1; Arum 1:3-4; Aebu 7:14 + 5:6 4:6-7; Mwana Ng'ondzi: 5:9, 12; 6; 7:17; 12:11; 13:8; Isa 53:7; Jere 11:19; Joh 1:29; 1 P'et 1:19; Roho fungahe: 4:5; Zaka 3:9 + 5:7 4:2, 9; 5:1, 13; 6:16; 7:10, 15; 19:4; 20:11; 21:5; 1 Athaw 22:19; Isa 6:1; Izik 1:26-28; 10:1 + 5:8 8:3-4; Zabu 141:2; Kinubi: 15:2 ‡ 5:8 Kinubi ni kifaa cha kuimbira kiricho na nyuzi. + 5:9 4:11; 5:6; 7:9; 14:3; Zabu 96:1 + 5:10 1:6 + 5:11 Malaika: Ayub 1:6; Dani 7:10; Aebu 12:22 + 5:12 4:11 + 5:13 Zabu 150:6; Afil 2:10