15
P'aulo ananena dzulu za kufufuka kwa Masihi
1 +Vikara ndugu zangu, ninamala nimukumbukize dzulu za uryahu Uv̱oro Udzo niriwokudzamuhubiri, na mukiuhokera, na hatha vivi muchere kuima kahi za uwo. 2 +Kukirira na uwo Uv̱oro Udzo niriwouhubiri, ninwi munaokolwa kala mundaugwira kuwunya, ela kala k'amundaugwira, kukuluhira kwenu k'akuna mana yoyosi.
3 +Kwani wo ut'u wa mana zaidhi niriwomurehera ninwi, ni uwo niriwouhokera hatha mimi. Ut'u uwo ni uryahu wa kukala Masihi wafwa kwa ut'u wa dambi zehu here Maoro gaambazho, 4 +na akizikwa, na siku ya hahu akifufulwa here Maoro gaambazho. 5 +Akimwambolera K'efa, gonya akiambolera o kumi na airi. 6 Badaye akiambolera kwa wakathi mumwenga, zaidhi ya ndugu magana matsano. Achache kahi za ndugu ao mafwa ela anji ao machere moyo. 7 +Badaye kaheri akimwambolera Jakobu, gonya akiambolera ahumwi osi. 8 +Mwisho kamare akinambolera mimi nami. Kwambolerwa kwangu kwakala here kwa mwana ariye k'afikire. 9 ++Kwani kahi za ahumwi osi mimi ndimi muthithe wao. Sifwaha hatha kuifwa muhumwi kwa kukala natesa kanisa ra Mulungu. 10 +Ela kwa nema ya Mulungu, nidzakala vivi nirizho. Na nema iyo ariyonijalia k'aigwere hahuhu bule, mana nahenda kazi kwa chadi kukira ahumwi angine osi. Ela hatha hamwenga na vizho, si mimi niihendaye yo kazi bule, ela ni yo nema ya Mulungu iriyo hamwenga nami. 11 +Ela kala ni ao ndo mahubirio, hedu ni mimi, vizho si kit'u. Kit'u kibomu ni kukala vizho ndo fuhubirizho, na vizho ndo murizhokuluhira.
Kwa kukala Masihi wafufulwa, at'u nao mandafufulwa
12 Vikara, kala sino funamuhubiri Masihi kukala wafufulwa, viandzadze kaheri kukala angine enu manaamba kukala k'akuna kufufulwa? 13 Kala k'akuna kufufulwa, be vinanyesa kukala Masihi naye k'afufulirwe bule. 14 Na kala Masihi k'afufulirwe, be ko kuhubiri kwehu, hamwenga na ko kukuluhira kwenu k'akuna mana yoyosi. 15 +Kidza kala k'akuna kufufulwa, be siswi hunamboza ushahidhi wa ulongo dzulu za Mulungu. Kwani fwaamba kukala wamufufula Masihi kudzi ye tha k'amufufulire bule. 16 Mana kala k'akuna kufufulwa be Masihi naye k'afufulirwe bule. 17 +Na kala Masihi k'afufulirwe, ninwi muchere kahi za dambi, na ro kuluhiro renu k'arina mana yoyosi. 18 +Na kidza aryahu at'u mariofwa kahi za Masihi magonya kwangamika. 19 Na kala th'amaa yehu kahi za Masihi be ni ya gaga maisha huishigo wakathi uu kare, be hunav̱irya kugwizirwa mbazi kukira at'u angine osi.
20 +Ela ujeri ni kwamba, Masihi wafufulwa. Iye nde mut'u wa kwandza kufufulwa, kunyesa kukala at'u mariofwa nao mandafufulwa. 21 +Kwani here kifwa kirizhokudza kukirira kwa mut'u mumwenga, kufufulwa nako kwakudza kukirira kwa mut'u mumwenga. 22 +Here at'u osi mafwazho kahi za Adamu, ndo at'u osi mandizhofufulwa kahi za Masihi. 23 +Ela kila mut'u andafufulwa kulengana na mupangowe. Masihi wafufulwa kwandza, gonya at'u a Masihi mandafufulwa wakathi andihouya. 24 +Mwisho undafika wakathi Masihi andihoshinda nguvu zosi, na wadimi wosi, na athawali osi, na amup'e uthawali Mulungu Baba. 25 +Kwani Masihi ni hatha athawale muhaka haho andihoathambaraza mahadhuie osi ts'inize. 26 +Na hadhui wa mwisho kamare kushindwa ni kifwa. 27 +Kwani “Mulungu waika kila kit'u kikale ts'ini za Masihi.” Na maneno gaga “Waika kila kit'u kikale ts'ini za Masihi,” gananyesa lwazu kamare kukala, iye ariyeika kila kit'u kikale ts'ini za Masihi k'ats'ini za Masihi bule. 28 +Kwani wakathi Mulungu Baba andihoika kila kit'u ts'ini za mwana, ye mwana mwenye naye andaikwa ts'ini za iye ariyeika kila kit'u ts'inize, ili kwamba Mulungu athawale dzulu za kila kit'u.
29 Kuna at'u mabat'izwao kwa ut'u wa at'u ao mariofwa. Vikara kala k'akuna kufufulwa, mandahendadze? Na ni kit'u chani kiahendyacho mabat'izwe kwa ut'u wa at'u ao kala k'akuna kufufulwa? 30 +H'e sino swi, kuna haja yani kudzangiza kahi za hathari wakathi wosi? 31 +Ndugu zangu, mimi ni kahi za hathari ya kwalagwa kilacha. Na vivi sikavinenere bule ela ninavinena kwa kudzionya niriko nako dzulu zenu ninwi kahi za Bwana wehu Masihi Jesu. 32 +Kala lengo rangu ni ra kidamu, mino be tha ningapata faidha yani kwa kupigana na nyama a tsakani kuno Efeso? Kala at'u k'amafufulwa, “Nahurye, na hunwe mana machero hundafwa.” 33 Musikengwe bule, “Asena ai, nikwanonga mut'u.” 34 +H'aya, tsundzulukwani here viv̱iryazho, muriche kuhenda dambi, mana angine enu k'amamumanya Mulungu bule. Ninanena vivi kwamba nimugwize haya.
At'u mandizhokala wakathi mandihofufulwa
35 Hangine mut'u anadima kuamba, “O at'u mariofwa mafufulwadze? Hatha ni mwiri wani mandiokala nao be o?” 36 +Ela k'umuzuzu zhomu uwe! Ni mbeyu yani udimayo kuilaya gonya ikamera bila kuandza kufwa kwandza? 37 Kit'u ulayacho uwe ni yo t'embe thu. Inadima kukala ya ngano hedu ya mumera mungine wowosi. K'udima kulaya mumera udziwokumala kare. 38 +Ela Mulungu nde aihendyaye mbeyu ikamera na mwiri here ahendzazho iye, na kuihendya kila mbeyu ikakala na mwiri wa mudhembawe wenye. 39 Kwani miri si mimwenga bule. Mudamu ana mwiriwe, munyama ana mwiriwe, kumba rina mwiriwe, munyama wa kubururuka naye ana mwiriwe. 40 Kuna miri ya mulunguni, na miri ya dhuniani. Udzo wa miri ya mulunguni u vingine, na udzo wa miri ya dhuniani nawo u vingine. 41 Dzuwa rina udzowe, mwezi una udzowe, na nyenyezi nazo zina udzowe. Kila nyenyezi ina udzowe uriwo k'auvimwenga na nyenyezi nyingine. 42 Na vizho ndo virizho hatha kahi za kufufuka. Wo mwiri uzikwao ni mwiri wa kufwa na kuola, ela uryahu ufufukao k'aufwa bule. 43 +Mwiri ukizikwa ni kukala si mudzo bule, ela ukifufuka undakala mudzo. Wakathi unazikwa nikukala k'auna nguvu bule, ela wakathi ukifufuka undakala na nguvu. 44 Ukizikwa ni mwiri wa kawaida, ela ukifufuka undakala ni mwiri wa kiroho. Kwani zho kurizho na mwiri wa kawaida, hatha mwiri wa kiroho nawo u kuko. 45 ++Ndosa Maoro ganaamba kukala “Ye mut'u wa kwandza, yani Adamu, waumbwa akale chumbe kisohacho.” Ela Adamu wa mwisho ye wakala roho ilazhayo uzima. 46 Ela wo mwiri wa kiroho so wa kwandza bule. Wa kwandza ni wo wa kawaida ndo udze wo wa kiroho. 47 Mut'u wa kwandza ni wa haha ts'i, na waumbwa na ulongo. Ela mut'u wa hiri ni wa mulunguni. 48 Na zho mut'u wa ulongo arizhokala ndo at'u a ulongo marizho. Na zho mut'u wa mulunguni arizho, ndo at'u a mulunguni marizho. 49 +Kwa vizho, here furizho fudzahalana na yuyahu mut'u wa ulongo, hundahalana na yuyahu mut'u wa mulunguni.
50 Ndugu zangu, ninamwambira kukala, mwiri uu wa nyama na milatso, k'audima kwangira kahi za uthawali wa Mulungu bule. Kidza kit'u kifwacho na kuola, k'akidima kuhokera kiryahu kiricho k'akifwa. 51 +Sirikizani nimwambire njama hedu, k'ahundafwa hosi bule, hosi hundagaluzwa. 52 +Na ut'u uwo be k'aundahala muda mure bule. Fukihenda pe vidzakala kare. Vivi vindakala haho gunda ra mwisho rikirira. Kwani gunda riro rikirira, at'u mariofwa mandafufulwa makale at'u masiofwa kaheri, naswi hundagaluzwa. 53 +Kwani wo mwiri wa kubugurika ni hatha uvale kutsabugurika, na wo mwiri wa kufwa uvale kutsafwa. 54 +Bai, wakathi wo mwiri wa kubugurika ukivala kutsabugurika, na wo mwiri wa kufwa ukivala kutsafwa, Maoro gandakala gadzathimira. Kwani Maoro ganaamba kukala,
“Kifwa kidzanongwa-nongwa,
kidzagonya kushindwa kamare.”
55 +“Kifwa k'akina ushindi kaheri,
k'akindahulumiza kaheri.”
56 +Nguvu za kifwa za kuhulumizira siswi ni dambi, na nguvu za dambi ni sheria. 57 +Ela nahumushukuru Mulungu kwa kuhup'a ushindi kukirira kwa Bwana wehu Jesu Masihi. 58 +Kwa vizho bai ndugu zangu ahendzwi, ch'it'ani musisunuke bule. Thuwani kuhenda kazi ya Bwana siku zosi, mukimanya kukala yo kazi muhendayo kahi za Bwana si ya kihuhu bule.
+ 15:1 Agal 1:11 + 15:2 Agal 2:1-2 + 15:3 11:23; Isa 53:5-12 + 15:4 Jon 1:17; Math' 12:40; Joh 20:9; Mahe 2:24-31 + 15:5 Math' 28:16-17; Luk 24:34, 36; Joh 20:19 + 15:7 Luk 24:50 + 15:8 9:1; Agal 1:15-16; Mahe 9:3-6 + 15:9 1 T'imo 1:12-16 + 15:9 Aefe 3:8; Agal 1:13-14 + 15:10 2 Akor 11:23 + 15:11 1:12; Agal 1:17-18; 2:6-9 + 15:15 Mahe 1:22; 4:33; 5:30-32 + 15:17 15:3; Arum 4:25 + 15:18 1 Ath'es 4:13 + 15:20 6:14; Akol 1:18 + 15:21 15:45-49; Mwan 3:17-19; Arum 5:12, 14, 18 + 15:22 2 Akor 5:17 + 15:23 15:51-52; 1 Ath'es 4:16 + 15:24 Dani 2:44 + 15:25 Zabu 110:1; Math' 22:44 + 15:26 Ugun 1:18; 20:14; 21:4 + 15:27 Zabu 8:5 + 15:28 Arum 11:36 + 15:30 Arum 8:36 + 15:31 2 Akor 4:10-11 + 15:32 Isa 22:13; Luk 12:19-20; 2 Akor 1:8 + 15:34 Math' 22:29; Arum 13:11-14; Aefe 5:6-17 + 15:36 Joh 12:24 + 15:38 Mwan 1:11 + 15:43 Afil 3:20-21 + 15:45 15:21-22 + 15:45 Mwan 2:7; Joh 6:63; 2 Akor 3:6, 17 + 15:49 Mwan 5:3 + 15:51 1 Ath'es 4:15 + 15:52 Gunda: Math' 24:31; 1 Ath'es 4.16 + 15:53 2 Akor 5:4 + 15:54 Isa 25:8 + 15:55 Hose 13:14 + 15:56 Arum 4:15; 6:14 + 15:57 Arum 7:24-25 + 15:58 16:13