3
Johana Mubat'izaji anahubiri na kubat'iza at'u
Mariko 1:1-8; Luka 3:1-20; Johana 1:19-28
1 Bai bada ya miaka ya kuthala, kwambola mwanamulume ariyekala anaifwa Johana Mubat'izaji. Johana wahubiri ko nyika ya Judea na kuamba, 2 +“Thubuni, kwani uthawali wa mulunguni udzafika hehi.” 3 +Yuyu Johana ndiye ariyeambwa ni nabii Isaya haryahu arihonena akiamba,
“Mut'u analuta mumirowe ko nyika na kuamba,
‘Mutengezereni ngira Bwana,
Mutengezereni ngira ya kugoloka.’ ”
4 +Valo ra Johana were ni ra nyoga za ngamira. Na wakala akidzifunga ukanda wa k'ingo chununi mwakwe. Chakuryache were ni kw'eth'eth'e na uchi wa nyuchi. 5 K'uzhona zho, at'u osi a Jerusalemu na a midzi mingine yosi ya Judea, na at'u osi mariokala makitoa kahi za midzi iriyo k'anda-k'anda za muho wa Jorodani marihovisikira, bagabaga makimuthuwa. 6 Nao maziungama dambi zao, na Johana akiabat'iza kahi za wo muho wa Jorodani. 7 +Ela arihokala anaenderera kubat'iza, kukidza Mafarisayo na Masadukayo anji, nao makikala madzirebat'izwa. Bai Johana arihoaona, akiadumulira akiamba, “H'enwi kizhazi cha nyoka nwi! Ni h'ani ariyemwambira kukala muzichimbire zo k'oro za Mulungu zidzazo? 8 H'aya mahendo genu naganyese kukala mudzathubu dambi jeri. 9 +Na musidzikenge bule mukaamba mu ana a Burahemu. Kwani namwambira kamare kukala, Mulungu anadima kumuumbira ana Burahemu hatha kula kwa gaga mawe! 10 +Na vivi be tsoka ri ho kolo kare, na kila muhi usiwozhala matunda madzo, undathemwa utsufwe mohoni. 11 +Mino ninamubat'iza kwa madzi kamwe, kunyesa kukala mudzathubu dambi zenu, ela ye andiyekudza nyuma zangu ni mubomu kukira mimi. Kwandza mosi sifika hatha mut'u wa kumuvula virahuzhe. Iye andamubat'iza kwa Roho Mweri na kwa moho. 12 +Na adzagwirira lungo anahehet'a ngano. Akigonya kuhehet'a andahala yo ngano ayangize lutsagani, gonya ahale wo wiswa autsuhe kahi za moho usiwozima.”
Kubat'izwa kwa Jesu
Mariko 1:9-11; Luka 3:21-22
13 Bai makathi garyahu Johana arihokala anabat'iza at'u, Jesu wambola jimbo ra Galilaya achenda Jorodani ili naye akabat'izwe ni Johana. 14 Vikara Johana arihoona kukala Jesu naye anamala kubat'izwa akimwamba, “Mino namala nibat'izwe ni uwe, we unadza kwangu?” Kwa vizho akikala anamala kukahala kumubat'iza. 15 +Ela Jesu akimudzigidzya akimwamba, “Vihende kwa rero, kwani vizho ndo hundakala hunathimiza hachi yosi.” Johana arihosikira viryahu akikubali kumubat'iza Jesu. 16 +Bai, Jesu arihokala adzagonya kubat'izwa wambola mo madzini. Bai arihombola thu, lola ko mulunguni kukigunuka, na akiona Roho wa Mulungu anatharamuka here giya hatha akidzamuthulama. 17 +Na lola haho henye mumiro uchambola kula ko mulunguni ukiamba, “Yuyu ni Mwanangu muhendzwi, anifwahizaye.”
+ 3:2 4:17; Luk 3:3 + 3:3 Isa 40:3 + 3:4 2 Athaw 1:8 + 3:7 Kizhazi cha nyoka: 12:34; 23:33; K'oro: 24:15-25, 37-39 + 3:9 Luk 1:54-55; Joh 8:39; Arum 2:28-29; 4:12 + 3:10 7:19 + 3:11 Luk 3:16 + 3:12 Jere 13:24; Math' 13:30 + 3:15 5:17; 28:19 + 3:16 Mulunguni kukigunuka: Isa 63:19; Izik 1:1-3; Joh 1:51; Mahe 7:56 + 3:17 Isa 42:1; Zabu 2:7; Math' 12:18; 17:5