8
Jesu nde mulombi mubomu wa kilagane kisha
1 +Vikara, kahi za gaga maneno gosi fuganenago haha, kit'u kibomu ni kukala, funa mulombi mubomu mwenye kuko dzulu mulunguni. Mulombi yuyu akelesi mukono wa kurya wa kihi cha kithawali cha Mulungu mwenye nguvu dzulu ya zhosi. 2 +Anahenda kazi ya ulombi kahi za ho hat'u haeri, ndani ya ro hema ra jeri ririroakwa ni Bwana mwenye, si hema ririroakwa ni mudamu.
3 Kwa kukala kila mulombi mubomu nikutsagulwa ili amwambozere Mulungu zawadi na sadaka, mulombi wehu mubomu naye ni hatha akale na ut'u wa kumwambozera Mulungu. 4 Kalaho mulombi yuyu be a haha dhuniani, ngere si mulombi bule, mana haha be hana alombi mambozao zawadi kwa Mulungu kuthuwana na Sheria ya Kiyahudi. 5 +Yo kazi ya ulombi maihendayo haha, be ni mufano wa yo iriyo kahi za ho hat'u haeri kuko mulunguni. Kwani hatha Musa naye arihokala anamala kuaka ro hema, Mulungu wamulagiza akiamba, “Hakikisha kukala kila kit'u unakitengeza kulengana na wo muundo uriwowanyeswa ko dzulu murimani.” 6 +Ela here fuonazho, kazi ya ulombi ariyoigerwa Masihi ni bomu zhomu kukira yo yao. Na hatha cho kilagane akiimiriracho nacho, ni kidzo kukira cho cha kapindi. Kwani maut'u garigolagwa kahi za kilagane kiki ni madzo zaidhi.
7 Kwani kala cho kilagane cha kwandza were k'akina kaila kokosi, ngere k'akukakalire na haja ya kilagane cha hiri. 8 +Ela Mulungu waona kukala at'ue mana makosa ndo hatha akiamba,
“Bwana anaamba kukala,
siku zinadza nindihoika kilagane kisha
na at'u a Iziraeli na at'u Juda.
9 Bwana anaamba kukala,
kilagane kicho k'akindakala here dza cho nirichochika na akare ao bule
siku iryahu nirihoagwira mukono na nikialongoza nikiamboza ts'i ya Misiri.
Kwani k'amaendererere kukithuwa kilagane changu
nami kwa ut'u uwo wenye siajalire kaheri.
10 Bwana anaamba kukala,
kiki ndo kilagane nindichoika na at'u a Iziraeli siku zidzazo,
nindaika sheria zangu kahi za akili zao,
na kuzandhika kahi za mioyo yao.
Mimi nindakala Mulungu wao,
nao mandakala at'u angu.
11 Kundakala k'akuna haja ya mut'u kumufundisha mwandziwe kumwamba,
‘Mumanye Bwana.’
Kwani kila mut'u, mubomu na muthithe
andakala ananimanya.
12 Mana nindaaonera mbazi, niasamehe dambi zao,
nami sindazikumbukira kaheri.”
13 +Bai Mulungu arihonena dzulu za kilagane kisha, were adzaona kukala kiryahu cha kapindi kidzauya k'akifwaha kaheri. Na ut'u uriwo udzathumika hatha k'aufwaha kaheri u thayari kwangamika.
+ 8:1 4:14; Mukono wa kurya: 1:3, 13; 7:25; 10:12; 12:2, 25; Zabu 110:1; Math' 22:44; Mahe 2:33; Arum 8:34; Aefe 1:20; Akol 3:1 + 8:2 8:5 + 8:5 9:9; 10:1; Akol 2:17 + 8:6 7:22; 8:2, 6, 13; 9:11, 15; 12:24; Isa 55:3; Jere 31:31-33; Izik 37:26; 1 Akor 11:25 + 8:8 Jere 31:31-34; Aebu 10:16-17 + 8:13 8:6