4
1 +Bai T'imoth'i nakuamuru mbere za Mulungu na mbere za Masihi Jesu, ariye iye nde andiyeahukumu at'u mario moyo na mariofwa wakathi andihokudzathawala. 2 +Kwa ut'u uwo bai hubiri ro neno ra Mulungu thuwe. Hubiri wakathi wosi, ufwahao na hatha usiwofwaha. Chemera makosa, kanya at'u, na kidza uap'e moyo. Avumirire thuwe na uafundishe. 3 +Mana kundakudza makathi ambago at'u mandakala k'amendzi kaheri kusikira mafundisho ga jeri, mandichohenda ni kuthuwa th'amaa zao na kudzikundzumanyira alimu mandioafundisha vizho marizho manamala kusikira. 4 +Mandakahala kusirikiza wo ujeri na hat'uhe mathuwe kusirikiza maut'u ga ngano-ngano. 5 Ela uwe bai kala matso kahi za maut'u gosi, vumirira mashaka na uhende kazi ya kuambiriza at'u Uv̱oro Udzo. Bai henda yo kaziyo t'ot'ot'o here muhumiki wa Mulungu.
6 +Mino be vivi ni dza here sadaka iriyo ikukup'ulwani na wakathi wangu wa kuuka haha urumwenguni be udzafika. 7 +Nami yo k'ondo dzaipigat'o, na cho charo dzakigonyat'o na nichere ninamukuluhira Mulungu vizho. 8 Kidzichobaki ni kwenda mulunguni, na kwendagerwa yo zawadi yangu ya hachi, ambayo ye Bwana, ariye ni mulamuli wa hachi waniikira na andanip'a yo siku ya mwisho. Bai zawadi ii sindaigerwa h'akiyangu bule, ela indagerwa osini mario manathariza kwa hamu, kudzakwe.
P'aulo anamup'a T'imoth'i malagizo ga mwisho
9 Vikara, henda bidhii unifikire, kidza be usitoe bule. 10 +Mana Dema, kuku k'ako, wafwahirwa ni maut'u ga urumwengu wa vikara, bai akiniricha achenda Th'esalonike. H'aya Kiresike ye wakwenda Galatia na Tito achenda Dalimatia. 11 +Haha be niriye naye ni Luka h'akeye. Ningahendza umuhale Mariko na udze naye, mana iye anadima kunifwaha sana kahi za ii kazi nihendayo kuku. 12 +Tukiko namuhuma Efeso. 13 +Vikara chamba udzakwatya kudza, nirehera yo k'andzu yangu niriyoiricha mikononi mwa Karipo, ko T'eroa. Pia ndzo na viryahu zhuwo, haswa viryahu zha k'ingo.
14 +Alekizanda, yuyahu musanyi, wanihendera nav̱isi sana. Bai Bwana andamona kwa gago gosini arigohenda. 15 Uwe nawe, baha udzimanyirire naye, kwani mut'u iye washindana naswi sana wakathi hurihokala hunahubiri.
16 +Wakathi nirihokala nidzaima kudzihehera, yo mara ya kwandza yenye, be lola k'ahana mut'u hatha mumwenga ariyeniunga mukono, osi manitsuha. H'aya bai, Mulungu na asiathalire kosa riri bule. 17 +Vikara ganakala gaga, ye Bwana k'anirichire bule iye wakala hamwenga nami, akinangiza nguvu na nichadima kuhubiri wo Uv̱oro wosi kwa at'u osi mario si Ayahudi. Bai ko kanwa ka simba k'akanipatire bule, nathizhwa. 18 +Ye Bwana andanithizha na mai gosi, na andahakikisha nidzafika kahi za uthawaliwe wa mulunguni salama salimini. Bai nguma nayende ko kwakwe iye hatha kare na kare! H'aami.
Maut'u ga mwisho-mwisho
19 +H'aya, nilamusira P'urisila na Akw'ila na adamu a Onesiforo. 20 +Erasito wasala ko Korintho, T'erofimo nikimuricha ni mukongo ko Mileto. 21 Henda chadi udze kabila wakathi wa mwaka. Yubulu, P'ude, Lino na Kilaudia na o ndugu angine osi madzakulamusa.
22 +H'aya bai, Bwana naakale hamwenga nawe na kidza amuhase zhomu nyosi.
+ 4:1 Mahe 10:42; 2 Akor 5:10; 1 P'et 4:5 + 4:2 Mahe 20:20, 31; Tit 1:13 + 4:3 1 T'imo 1:10; 4:1 + 4:4 1 T'imo 1:4 + 4:6 Afil 2:17; 2 P'et 1:14 + 4:7 1 Akor 9:24-25; Afil 3:12-14; 1 T'imo 1:18 + 4:10 Afil 2:21; Dema: Akol 4:14; File 24; 1 Joh 2:15; Tito: 2 Akor 2:13 + 4:11 Luka: Akol 4:14; Mariko: Akol 4:10 + 4:12 Tukiko: Akol 4:7-8 + 4:13 Mahe 20:6 + 4:14 Math' 16:27; Alekizanda: 1 T'imo 1:20 + 4:16 1:15 + 4:17 Dani 6:20; Zabu 22:21; Mahe 1:8; 23:11 + 4:18 2 Akor 1:10; Afil 1:19-20 + 4:19 Akw'ila na P'urisila: Mahe 18:2; Onesiforo: 2 T'imo 1:16-17 + 4:20 Erasito: Mahe 19:22; Arum 16:23; T'erofimo: Mahe 21:29 + 4:22 Agal 6:18