3
P'aulo anaambira Ath'esalonike mamuvoyere
1 +Vikara mwisho kamare, namala niambe vivi ndugu zangu, fuvoyereni, ili uwo Uv̱oro wa Bwana uenere haraka kila hat'u. Kidza at'u mauishimu dza viryahu murizhouishimu wakathi murihouhokera. 2 Pia fuvoyereni, ili Mulungu afuthizhe na at'u athiriri na mario ni ahendi a mai, mana si osi makuluhirao. 3 +Ela Bwana ni mwaminifu, riro andironena ndo ahendaro. Bai iye andamup'a nguvu na amuchinge na yuyahu muthiriri. 4 +Bwana anafuhenda k'afuna wasiwasi kamare dzulu zenu, kwa kukala kila fumwambiraro munarihenda, na mundaenderera kurihenda kwenda-kwenda. 5 Bwana naamulongoze mumanye viryahu Mulungu arizho na mahendzo na viryahu Masihi arizhovumirira mateso.
Ukaha k'aufwaha
6 +Vikara ndugu, funamulagiza kahi za dzina ra Bwana Jesu Masihi kukala: Musigwirane na ndugu yoyosi ariye ni mukaha na k'athuwa gago malagizo furigomup'a. 7 Mana munamanya kamare kukala munav̱irya kuiga miishire yehu. At'u siswi k'afukalire akaha wakathi furihokala hamwenga nanwi. 8 +Na kidza k'afuna furichorya bila kukirihira. Hat'u ha vizho, fwabigilika kuhenda kazi usiku na mutsana kusudhi fusikale muzigo kwenu. 9 +Naswi fwahenda vivi, si kwamba were k'afuna hachi ya kuvizwa ni ninwi, were funayo, ela fukihenda vizho ili ninwi mupate mufano. 10 +Wakathi furihokala hamwenga nanwi fwamulagiza kukala mut'u ariye k'endzi kuhenda kazi, hatha kurya nako asirye.
11 +Funanena vivi, kwa kukala funasikira kukala angine kahi zenu manadzikeresira thu. K'amana rorosi mahendaro, hatha kazi yao ni kwangirira maut'u ga at'u. 12 +Bai funaalagiza na kuangiza moyo at'u dza vizho ao kahi za dzina ra Bwana Jesu Masihi, kukala mahende kazi kwa up'ore ili marye jasho rao enye.
13 +Na ninwi ndugu nanwi, musitsoke bule kuhenda madzo. 14 +Mut'u yoyosi ariye k'andagagwira gaga malagizo gehu mumu baruwani, mulolenit'o na musigwirane naye kaheri, ili agwirwe ni haya. 15 +Ela hatha hamwenga na vizho, musimuhalire here hadhui, ela mukanyeni here ndugu.
Maut'u ga mwisho-mwisho
16 +Bai hunamuvoyera Bwana amuhendye mukale na dheri siku zosini na kahi za kila ngira. Iye nde ahendyaye mut'u akakala na dheri. H'aya bai, Bwana naakale hamwenga nanwi.
17 +Mimi P'aulo nandhika salamu zizi na mukono wangu wenye. Na uu ndo muv̱ano wangu kahi za baruwa zangu zosi. Vivi ndo nindhikazho.
18 +Bai nema ya Bwana wehu Jesu Masihi, naikale hamwenga nanwi nyosi.
+ 3:1 Mahe 2:4; Arum 15:30; 1 Ath'es 5:25 + 3:3 1 Akor 10:13; 1 Joh 5:18 + 3:4 1 Akor 4:16; Agal 5:10 + 3:6 3:12; 1 Ath'es 5:14 + 3:8 1 Ath'es 2:9 + 3:9 Mahe 18:3; 1 Ath'es 1:6; Kuvoya wavizi: 1 Akor 9:4 + 3:10 1 Ath'es 4:11 + 3:11 1 T'imo 5:13 + 3:12 Aefe 4:28 + 3:13 Agal 6:9 + 3:14 1 Akor 5:9, 11 + 3:15 Math' 18:15-17; 1 Ath'es 5:14 + 3:16 2 Akor 13:11 + 3:17 1 Akor 16:21 + 3:18 Agal 6:18