5
Badhi ra Mulungu
1 +Vikara ninaavoya azee enu a kanisa, mimi muzee mwandzi wao, kidza ni shudhia wa mateso ga Masihi, kidza ni mut'u ambaye nami nindapata muthalo wa yo nguma haho indihogunulwa. 2 +Ninwi athumia kalani here arisa a badhi ra Mulungu ririro mikononi mwenu, Musiritsundze kwa kuhenda kugwirwa k'ogo, ela ritsundzeni kwa kuhendza enye, here Mulungu ahendzazho. Musihende vivi kwa ut'u wa th'amaa ya p'esa, ela kalani na moyo wa uhumiki. 3 +Musikale athawali dzulu za ao madzioikwa ts'ini za mitsundzu yenu, ela maisha genu nagakale mufano mudzo kwao. 4 +Bai mukihenda vizho, Masihi ariye nde murisa mubomu andihokudza mundagerwa zawadi bomu ya nguma, na yo ngumaye k'aindagoma bule.
5 +Nanwi vijana nanwi, kahi za ngira iyo vizho, asikireni azee. Amasihia nyosini kalani at'u musiodzionya, ili muhumikirane, mana Maoro ganaamba,
“Mulungu nikuapinga at'u madzionyao,
ela nikuap'a nema at'u ap'ore.”
6 +Kwa vizho dzitserezeni mbere za nguvu za Mulungu, naye andamwanula kahi za wakathi ufwahao. 7 +Murichireni Mulungu shidha za kwenu zosi kwa kukala iye nde amutsundzaye.
8 +Bai kalani matso na kidza mukale ch'onjo, kwa kukala ye hadhui wenu Shethani be anadengereka kuno na kuno here simba arurumaye kumala mut'u amutharure-tharure. 9 +Bai mupingeni kwa kukala imara kahi za kuluhiro renu, mukimanya kukala mateso gago genye ganahenderwa ndugu zenu kahi za urumwengu muzima. 10 +Ela ninwi bada ya kupata mateso kwa muda muchache, ye Mulungu ahup'aye nema nyinji, ambaye nde ariyemwihira ngumaye hatha kare na kare kahi za Masihi, iye mwenye andamuhendya mukale hasiho kaila, kidza amuhende mukale nju-nju-nju, andamwangiza nguvu na kumuunya. 11 Iye, wadimi ni wakwe hatha kare na kare! H'aami.
Maneno ga kumarigizira
12 +Silasi wanaviza kumuorera ii baruwa futi, iye ni here ndugu yangu nidziyemukuluhira. Nami naiora nimugere moyo kidza nimboze ushuhuda wangu kwamba ii ndo nema ya jeri ya Mulungu. Kwa vizho, imani nju kahi za nema iyo.
13 +Mudzalamuswa ni andziyenu a kanisa ra Babiloni* ambao pia Mulungu waatsagula, hatha mwanangu Mariko† naye adzamulamusa. 14 +Bai lamusanani kwa kudonerana kahi za mahendzo. Kalani na dheri ninwi nyosini murio a Masihi.
+ 5:1 1:21 + 5:2 Joh 21:15-17; Mahe 20:28; 1 T'imo 6:5 + 5:3 2 Akor 1:24; Afil 3:17; Tit 2:7 + 5:4 1 Akor 9:24-25; 1 P'et 1:4 + 5:5 Ndhum 3:34; 29:23; Aefe 5:21; Jako 4:6 + 5:6 Jako 4:10 + 5:7 Zabu 55:22; Math' 6:25-30; Afil 4:6 + 5:8 Zabu 22:13; 1 Ath'es 5:5-8 + 5:9 Aefe 6:11-12; Jako 4:7 + 5:10 1 Ath'es 2:12 + 5:12 Silivano: 1 Ath'es 1:1 + 5:13 Mariko: File 24 * 5:13 Babiloni: Vinadimikika kukala riri were ni dzina ra madhe ra kuko Rumi. † 5:13 Mariko yuyu were si mwanawe wa kumuzhala bule, ela were manahendzana sana dza here mwanawe mwenye. + 5:14 Arum 16:16; 2 Akor 13:11