10
P'aulo anaambira Akorintho masishiriki kahi za kuvoya vizuka
1 +Kwani ndugu zangu, ninahendza mumanye kukala, akare ehu osi malongozwa ni ingu ririrokala dzulu zao, na osi makivuka Bahari ya Shamu. 2 Na osi mabat'izwa makikala at'u a Musa kahi za ro ingu na yo bahari. 3 +Osi marya chakurya kimwenga cha kiroho, 4 +na makinwa kinywaji kimwenga cha kiroho. Kwani ao osi manwa kula kwa ro iwe ririrokala rinenda hamwenga nao kila hat'u, na iwe riro were ni Masihi. 5 +Ela hatha bada ya gago gosini anji ao k'amamufwahizire Mulungu bule, kwa vizho machalagwa na miri yao ikikala t'andala kuko nyika.
6 +Bai, gaga gosi gahendeka kwamba gakale mufano kwehu siswi ili fusithamani mai dza ao. 7 +Kwa vizho p'ore mukavoya vizuka here angine ao marizhohenda. Kwani Maoro ganaamba kukala, “At'u makelesi makirya na kunwa gonya makirungarara makivina.” 8 +Fusidzangize kahi za uzindzi here angine ao marizhohenda, nao machalagwa alifu mirongo miri na t'ahu kwa siku mwenga. 9 +Fusimujeze Bwana bule here angine ao marizhohenda na makilumwa ni nyoka makifwa. 10 +Kidza musinung'unike bule here angine ao marizhohenda na machalagwa ni ye malaika wa kifwa.
11 +Bai, maut'u gaga gosi gahendeka kwao ili kwamba gakale mufano kwehu, na gakiorwa ili siswi fuishio kahi za wakathi uu wa hehi na mwisho fukadime kukanyika. 12 +Kwa vizho bai, mut'u adzionaye kukala aimire, be naadzimanyirire sana p'ore akagwa. 13 +Go majezo gosini mugapatago be ni majezo ga kawaida, garigo kila mut'u nikugapata. Ela kwa kukala Mulungu ni mwaminifu, k'andamuricha mujezwe kukira zho mwadimazho. Ela hatha mujezwaho andamboza ngira ya kugakizira majezo gago, ili mupate nguvu za kuvumirira.
14 +Kwa vizho bai ahendzwi musivoye vizuka bule. 15 Ninamanya ninanena na at'u enye lau, kwa vizho galolenit'o gaga niganenago. 16 +Cho kikombe cha baraka fukikihasa na kutsumbulirana, samba nikukala funashiriki kahi za milatso ya Masihi? H'e fukimogola wo mukahe na kuurya, samba nikukala funashiriki kahi za mwiri wa Masihi? 17 +Bai kwa kukala mukahe ni mumwenga, siswi at'u anji hu kahi za mwiri mumwenga, mana hosi hunarya kahi za uwo mukahe mumwenga. 18 +Aryahu at'u a Iziraeli, mukialolat'o, mundaona kukala aryahu maryao ziryahu sadaka, nikukala manashiriki kahi za cho kijaja. 19 +Nikinena vizho siamba kukala cho chakurya kidzichombozwa sadaka kwa kizuka, hedu cho kizuka chenye, ni kit'u sana. 20 +Hatha bule. Nikinena vizho ninaamba kukala, at'u masiomumanya Mulungu makivimbozera sadaka vizuka nikukala manambozera p'ep'o, k'amamumbozera Mulungu bule. Na mimi ts'endzi ninwi mushiriki hamwenga na p'ep'o. 21 +K'amudima kushiriki kahi za kikombe cha Bwana na kahi za kikombe cha p'ep'o. Kidza k'amudima kushiriki kahi za chakurya cha Bwana na kahi za chakurya cha p'ep'o. 22 +Fukihenda vizho fundakala funamala kumwangiza wivu Bwana, na siswi k'ahuna nguvu kumukira iye.
Kila kit'u ukihendacho nakikale kinamup'a nguma Mulungu
23 ++Unadima kunena ukaamba kukala, “Kila kit'u ni karakara.” Ee ni jeri, ela si vit'u zhosi zhenye faidha. Unadima kunena ukaamba, “Kila kit'u ni karakara.” Ee ni jeri, ela si vit'u zhosi vijengazho. 24 +Usithuwe kulola maut'u ga kudzifwaha we mwenye kare thu, lola maut'u ga kuafwaha angine nao. 25 +Kila nyama mundiyopata ko sokoni gulani muthuwe kurya na moyo mumwenga thu nwi, bila kuuza idzikolaa. 26 +Kwani Maoro ganaamba kukala, “Dhunia hamwenga na vit'u zhosi virizho mumo ni zha Bwana.” 27 Mut'u asiyemukuluhira Jesu akimukaribisha kwakwe, na ukiona ni karakara kwenda, cho undichombozerwa rya na moyo mumwenga bila kuuza kala kidzambolahi. 28 +Ela mut'u akikwambira kukala cho chakurya kidzambozerwa sadaka kizuka, h'aya kiriche kare kwa ut'u wa iye adziyekwambira, undahalirwa kukala udzahenda ut'u uriwo si karakara. 29 Kutsarya kuku si kwa ut'u wa moyowo uwe, ela ni kwa ut'u wa moyo wa ye mwandziyo.
Hangine mut'u anadima kuuza akaamba, “Kwanoni maazo ga mut'u mungine ganauhukumu uhuru wangu? 30 +Mimi ninalazha muv̱era kwa Mulungu kwa cho chakurya niryacho. Kwanoni mut'u animboze makosa kwa chakurya nikilazhiracho muv̱era?” 31 +Ni karakara, ela bai, kila ukihendacho, kikakala kurya, hedu kunwa, hedu kit'u kingine chochosi, kihende kwa kumup'a nguma Mulungu. 32 +Usikwaze Muyahudi, hedu mut'u ariye si Muyahudi, hedu kanisa ra Mulungu. 33 +Mimi be ninajeza sana kuafwahiza at'u osi kahi za kila kit'u. Simala maut'u ga kunifwaha mimi mwenye, ela namala maut'u ga kuafwaha at'u anji. Na vivi ninavihenda ili niavuhe maokoke. Kwa vizho ninwi nanwi hendani dza zho nihendazho mimi.
+ 10:1 Kumbo 13:21; 14:21-29 + 10:3 Kumbo 16:13-35; Kumbu 8:3; Zabu 78:24-25 + 10:4 Kumbo 17:6; Zabu 78:15 + 10:5 Hesab 14:29-30; Zabu 78:31; Aebu 3:17; Jud 5 + 10:6 Hesab 11:4, 34; Zabu 106:14 + 10:7 Kumbo 32:6 + 10:8 Hesab 25:1-9 + 10:9 Hesab 21:5-6 + 10:10 Hesab 14:2, 36; 17:6-13; Zabu 106:25-27; Aebu 3:17-18 + 10:11 7:29-31; Arum 15:4 + 10:12 Agal 6:1 + 10:13 1:9; Jako 1:13-14 + 10:14 1 Joh 5:21 + 10:16 11:24-25; Luk 22:17-20 + 10:17 12:27 + 10:18 Alaw 7:11-21 + 10:19 8:4 + 10:20 Kumbu 32:17; Zabu 106:37; Ugun 9:20 + 10:21 2 Akor 6:15-16 + 10:22 Kumbu 32:21 + 10:23 Arum 14:1–15:6 + 10:23 6:12; 8:7-12 + 10:24 10:32; 13:5; Arum 15:1-2; Afil 2:4 + 10:25 Arum 14:2 + 10:26 Zabu 24:1; 89:11 + 10:28 8:7 + 10:30 Arum 14:6; 1 T'imo 4:4 + 10:31 Akol 3:17 + 10:32 Arum 14:13 + 10:33 9:19-22