4
Jesu anajezwa ni Shethani
Mariko 1:12-13; Luka 4:1-13
1 +Bai Jesu akilongozwa ni Roho na achenda nyika kwendajezwa ni Shethani. 2 +Wafunga kwa siku mirongo mine, usiku na mutsana na badaye akisikira ndzala. 3 Shethani akimuthuwa akimwamba, “Chamba u Mwana wa Mulungu jeri, gambire gaga mawe gakale mikahe.” 4 +Jesu akimudzigidzya akimwamba, “Zhaorwa kukala, ‘Mudamu k'andakala moyo kwa mukahe thu, ela kwa kila neno rimbolaro kanwani mwa Mulungu.’ ”
5 Shethani akimuhala hatha kuko mudzi mueri wa Jerusalemu, akimukweza dzulu za wo munara wa ro Hekalu, 6 +akimwamba, “Chamba u Mwana wa Mulungu jeri, dzitsuhe ko ts'i, kwani zhaorwa kukala, ‘Andaalagiza malaikae makurinde, mandakwanula na mikono yao, p'ore ukakwala iwe.’ ” 7 +Jesu akimudzigidzya akimwamba, “Zhaorwa kaheri kukala, ‘Usimujeze Bwana Mulunguo bule!’ ” 8 +K'uzhona anambola haho, Shethani akimuhala Jesu achenda naye hatha dzulu za murima mure zhomu. Akimwanyesa ts'i zosi za urumwengu na ngumaze. 9 Akimwamba, “Ukinizamira ukinivoya, vivi zhosi uzhonazho nindakup'a.” 10 +K'ona Jesu akimudzigidzya akimwamba, “Hauke Shethani, kwani zhaorwa kukala, ‘Muvoye Bwana Mulunguo na umuhumikire iye h'akeye!’ ” 11 Ndo Shethani akimuricha, na lola kukidza malaika makidzamuhumikira.
Jesu anaandza kuhubiri jimbo ra Galilaya
Mariko 1:14-15; Luka 4:14-15
12 +Bai Jesu wakala ko jimbo ra Judea, ela arihosikira kukala Johana Mubat'izaji wagwirwa achangizwa jela, akikumbola kuko, akiuya Galilaya. 13 +Arihofika Galilaya, kuko Nazareth'i akikwambola, achendatoa Kaperinaumu. Mudzi uwo, were u k'anda-k'anda ya ziya ra Galilaya, kahi za muhaka wa lalo ra Zabuloni na lalo ra Nafutali. 14 +Bai Jesu wakwendatoa kuko, ili riryahu neno ririronenwa ni nabii Isaya rithimire. Kwani Isaya wanena akiamba,
15 “Lalo ra Zabuloni na lalo ra Nafutali,
kulaizira k'anda-k'anda za ziya ra Galilaya,
kwenda hatha kuthalala muho wa Jorodani,
na ts'i ya Galilaya, kuriko pia kunatoa at'u mario si Ayahudi,
16 +at'u mariokala ma kizani,
vivi madzaona mulangaza munji.
Na at'u mariokala manatoa kahi za lalo ra kivurivuri cha kifwa
mulangaza udzang'ala kahikahi zao.”
17 +Bai kula haho Jesu akikwatya kuhubiri akiamba, “Thubuni, mana uthawali wa mulunguni udzafika hehi.”
Jesu anaambira avuvi mamuthuwe
Mariko 1:16-20; Luka 5:1-11
18 Siku mwenga, Jesu arihokala anatsembera k'anda-k'anda za ziya ra Galilaya, wakwendamuthekeza mut'u na nduguye manatsuha vimia zhao mavuhe makumba, kwani were ni avuhi. Mumwenga were anaifwa Simoni, ariye were pia anaifwa P'et'ero. Ye mungine ye were anaifwa Anderea. 19 K'uzhona arihoaona akiambira, “Nithuwani, nami nindamuhendya mukale avuhi a at'u.” 20 +Marihosikira vizho thu, Simoni na Anderea makigwaga kare zho vimia zhao makimuthuwa. 21 Anala haho achenda hatha anafika ho mbere, achendamuthekeza mut'u na nduguye kaheri. Mumwenga were anaifwa Jakobu, na ye mungine akikala anaifwa Johana. At'u aa were ni ana a Zebedayo. Hatha zho Jesu anendaathekeza, be were manafuma-fuma vimia zhao hamwenga na babiyao mo dauni mwao. Bai Jesu arihoaiha thu, 22 Jakobu na Johana makimuricha ye babiyao hamwenga na ro dau makimuthuwa Jesu. 23 +K'uzhona zho Jesu ariholaa haho, wadengereka Galilaya yosi, kuhubiri na kufundisha at'u kahi za masinagogi gao dzulu za Uv̱oro Udzo wa uthawali wa mulunguni. Kidza akihoza at'u anji mariokala na makongo na manyonge ga kila namuna. 24 Kwa ut'u uwo wenye bai, Jesu akihenda nguma kahi za ts'i yosi ya Siria. Na lola at'u makimurehera akongo na anyonge a kila namuna. A p'ep'o, a vitsala, na akuholoza, na osi Jesu akiahoza. 25 Bai wathuwiwa ni rikundi ribomu ra at'u kila arikokwenda. Kula mumo Galilaya hatha Midzi Kumi. Kula Jerusalemu na Judea yosi na hatha kuvuka muho wa Jorodani.
+ 4:1 Aebu 2:18; 4:15 + 4:2 Kumbo 34:28; Math' 6:16-17 + 4:4 Kumbu 8:3 + 4:6 Zabu 91:11-12 + 4:7 Kumbu 6:16 + 4:8 5:1 + 4:10 Kumbu 6:13; 5:9 + 4:12 14:3 + 4:13 Joh 2:12 + 4:14 Isa 8:22–9:1 + 4:16 Luk 1:79 + 4:17 3:2; 4:23; 6:10; 10:7 + 4:20 8:21-22 + 4:23 9:35; 4:17