3
Ujumbe kwa kanisa ra Saridi
1 +Bai akienderera kunena akinamba, “Kwa malaika wa kanisa ra Saridi, ndhika uambe,
‘Iye ariye na zo roho fungahe za Mulungu, na zo nyenyezi fungahe anaamba:
Ninamanya zho uhendazho. Ninamanya kukala unaonewa kukala u moyo kudzi wafwa. 2 Bai lamuka ukagangize nguvu go gaserego garigo nago ganamala kufwa. Kwani nidzaona kukala mahendogo k'agakamili mbere za Mulungu wangu. 3 +Kumbukira garyahu urigogasikira na kugahokera. Ugagwire na uthubu. Ukikala k'undakala matso, nindakudza gafula here mwivi, na k'undamanya nindakudza wakathi wani. 4 +Ela hamwenga na vizho kuna at'u achache kuko Saridi, mario k'amadzadzangiza kahi za uchafu wowosi. Ao mandavala nguwo nyaruhe tse, na fwanende hosi kwa kukala manav̱irya vizho. 5 +Iye andiyeshinda, andavikwa nguwo nyaruhe dza vivi, na dzinare sindarifuta bule kahi za cho kithabu cha uzima.* Nindanena lwazu mbere za Baba na mbere za malaikae kukala iye ni wangu. 6 Ariye na masikiro naasikire maneno gaga arigo roho anaambira makanisa.’ ”
Ujumbe kwa kanisa ra Filadelifia
7 +“Kwa malaika wa kanisa ra Filadelifia, ndhika uambe,
‘Iye mueri na mujeri,
iye mwenye funguo ya Daudi,†
iye ariye akivugula, k'ahana adimaye kufunga,
na akifunga k'ahana adimaye kuvugula, anaamba:
8 Ninamanya mahendogo. Ninamanya kukala una wadimi muchache, ela udzaenderera kuthuwa mafundisho ga kwangu na kukala mwaminifu kwangu. Bai nidzavugula muryango mberezo, ambawo k'ahana adimaye kuufunga. 9 +Kidza lola, aryahu at'u mamuthuwao Shethani, yani aryahu at'u madzihendyao kukala ni Ayahudi kumbe sozho, nindaahendya madze makuzamire maguluni, nao mandamanya kukala ninakuhendza. 10 +Na kwa kukala unavumirira here nirizhokulagiza, nindakuthenga na uryahu wakathi wa mashaka undiwokudzaajeza at'u osi mandiokala manaishi haha urumwenguni. 11 +Ninadza kare, kwa vizho kicho uricho nacho be kigwire kuchunya, sidze mut'u akakuhoka zawadiyo. 12 +Iye andiyeshinda, nindamuhendya muhongohi kahi za Hekalu ra Mulungu wangu, na andakala mumo kwenda-kwenda. Kidza, nindandhika dzulu za kwakwe: Dzina ra Mulungu wangu, dzina rangu risha, na dzina ra mudzi mubomu musha wa Mulungu. Mudzi uu unaifwa Jerusalemu, nawo undathima kula mulunguni kwa Mulungu wangu. 13 Ariye na masikiro, naasikire maneno gaga arigo roho anaambira makanisa.’ ”
Ujumbe kwa kanisa ra Laodikia
14 +“Kwa malaika wa kanisa ra Laodikia, ndhika uambe,
‘Iye aifwaye H'aami, ariye ni Shudhia mwaminifu na mujeri, ariye iye nde chaho cha kila kit'u kirichoumbwa ni Mulungu, anaamba:
15 Ninamanya mahendogo. K'umoho na k'up'eho. Be ni baha kala u moho, hedu kala u p'eho. 16 Ela kwa kukala u kaloholoho, k'up'eho na k'umoho, nindakuhahika umbole mo kanwani mwangu. 17 +Ati unaamba “Ni mushaha, nidzahenda vit'u hatha sina nitsowacho.” K'umanya, ela una mashaka hatha unagwizisha mbazi. Uwe u mukiya, kidza u kipofu, kidza u huhu. 18 +Kwa vizho ninakuadha ugule vit'u vivi kula kwangu: gula dhahabu mbidzo ya zosi, iriyoochwa na moho ili ukale mushaha; gula k'andzu nyaruhe ili uvale uziye waebu wa huhuro; na muhaso wa matso ili wangize matsoni mwako uone. 19 +Osini niahendzao mimi, nikuakanya na kuangiza akili. Bai kala na chadi na uthubu. 20 +Kwani lola niimire muryangoni ninabisha. Kila andiyesikira sauthi yangu na kunivugulira, nindangira mwakwe nyumbani nirye hamwenga naye, na iye naye arye hamwenga nami. 21 +Iye andiyeshinda, nindamup'a ruhusa ya kukeresi nami kahi za kihi changu cha endzi, here mimi nirizhoshinda, na vivi nikeresi na Baba kahi za kihiche cha endzi. 22 Ariye na masikiro naasikire maneno gaga arigo Roho anagambira makanisa.’ ”
+ 3:1 1:4, 16 + 3:3 16:15; Math' 24:43; 1 Ath'es 5:1-2 + 3:4 6:11 + 3:5 Math' 10:32; Kithabu: 13:8; 17:8; 20:15; 21:27; Kumbo 32:32; Zabu 69:28; Isa 4:3; Luk 10:20 * 3:5 Kiki ni kithabu kiricho na madzina gosi ga at'u a Mulungu. + 3:7 Isa 22:22; Math' 16:19 † 3:7 Funguo ii ni wadimi wa kuthawala. + 3:9 2:9; Isa 49:23; 60:14 + 3:10 1:9; Luk 21:19; 1 Akor 10:13; 2 P'et 2:9 + 3:11 2:10, 25; 22:7, 12, 20; Zaka 2:10 + 3:12 2:17; 14:1; 21:2; 22:4; Izik 48:35 + 3:14 1:5; 19:11; Joh 1:3; 2 Akor 1:20 + 3:17 Hose 12:8; 1 Akor 4:8 + 3:18 6:11; 16:15 + 3:19 Ndhum 3:11-12; Aebu 12:5-6 + 3:20 Math' 8:11; Joh 14:23 + 3:21 1:6; Math' 22:44; Aebu 8:1