10
Jesu anaeleza dzulu za mut'u kumuricha muchewe
Math'ayo 19:1-12; Luka 16:18
1 +Gonya Jesu akiuka kuko achenda jimbo ra Judea, na kuvuka muho wa Jorodani. Makundi-makundi ga at'u gakidza ho arihokala. Naye akiafundisha here garizhokala mazowerage.
2 Bai Mafarisayo makimwenderera makamujeze, makimuza, “Vidze ni karakara mut'u kumuricha muchewe?” 3 +Jesu akiadzigidzya akiamba, “Kwani Musa wamulagizadze?” 4 Makiamba, “Musa walazha ruhusa mut'u aore cheti cha kurichana gonya umuriche.” 5 Jesu akiamba, “Musa wamuorera malagizo gaga kwa kukala mu at'u a singo nyomu. 6 +Ela hangu chaho cha kuumbwa urumwengu, ‘Mulungu waaumba muche na mulume.’ 7 +Kwa ut'u uu mut'u andamuricha babaye na mameye agwirane na muchewe, 8 na ao airi mandakala mwiri mumwenga. Bai madzauya si airi kaheri, ni mwiri mumwenga. 9 Kwa vizho adzichokigwizanya Mulungu, mudamu asikitose bule.”
10 Badaye marihongira nyumbani kaheri, o anafundzie mamuza Jesu dzulu za ut'u uu kaheri. 11 +Jesu akiambira, “Mut'u amurichaye muchewe na kuhala muche mungine nikukala anazinga. 12 Na muche amurichaye mulumewe na kuhalwa ni mulume mungine nikukala anazinga.”
Jesu anahasa ahoho athithe
Math'ayo 19:13-15; Luka 18:15-17
13 Gonya at'u mere manamurehera Jesu ahoho athithe aagut'e, ela o anafundzi makiadumulira o at'u. 14 Jesu arihoona viryahu, akitsukirwa akiamba, “Aricheni ahoho athithe madze kwangu, musiakahaze bule, kwani uthawali wa Mulungu ni wa at'u dza vizho aa. 15 +Namwambira ujeri wenye, mut'u ariye k'andauhokera uthawali wa Mulungu dza here muhoho muthithe, k'andawangira ng'o.” 16 Gonya Jesu akiahala o ahoho akianula, akiaikira mikonoye akiahasa.
Jesu ananena na mwanamulume thajiri
Math'ayo 19:16-30; Luka 18:18-30
17 Badaye Jesu arihouka kwenda mo ngirani, mut'u mumwenga akidza malo, akimupigira mavindi akimuza akiamba, “Mwalimu mudzo, nihendedze hatha nipate uzima wa kare na kare?”
18 Jesu akimwamba, “Kwanoni unaniha mudzo? K'akuna mudzo, asihokala Mulungu h'akeye. 19 +Uwe unamanya malagizo ga Mulungu: Usalage, usizinge, usiiye, usimboze ushahidhi wa ulongo, usikenge, aishimu babayo na mameyo.”
20 Ye mut'u kusikira vivi akiamba, “Mwalimu, gaga gosi nagagwira hangu nichere muhoho.”
21 +Jesu akimulola kwa mahendzo, gonya akimwamba, “Udzahungukirwa ni kit'u kimwenga nacho ni kiki. Enda ukaguze kila kit'u uricho nacho, gonya zo p'esa uap'e akiya, nawe undakala na akiba ko mulunguni. Ukigonya kuhenda vizho ndzo unithuwe.” 22 +Ye mut'u kudzasikira vizho, uso gii, akihauka k'ana raha mana were ana mali nyinji zhomu.
23 Jesu akitsuha matso kuno na kuno, akiambira o anafundzie, “Vindakala vikomu kwa mashaha kwangira uthawali wa Mulungu.”
24 O anafundzi makingalala zhomu marihosikira maneno gago. Jesu akienderera kuamba, “Anangu ni vikomu zhomu kwa ao makuluhirao ushaha* kwangira kahi za uthawali wa Mulungu. 25 Ni rahisi ngamira kukira kahi za t'undu ya shindano, kuriko shaha kwangira kahi za uthawali wa Mulungu.”
26 Kusikira vizho, o anafundzi makingalala zhomu, makimwamba, “Hatha ni h'ani adimaye kuokoka be zho?” 27 +Jesu akialola gonya akiamba, “Kwa nguvu za mudamu k'azhadimikika, ela si kwa Mulungu bule, mana kwa Mulungu kila kit'u kinadimikika.” 28 Ndo P'et'ero akimwamba Jesu, “Lola, fwaricha zhosi fukikuthuwa uwe.” 29 +Jesu akiamba, “Namwambira ujeri, k'akuna mut'u ariyericha nyumbaye, nduguze, babaye, mameye, anae hedu minda kwa ut'u wangu mimi na kwa ut'u wa Uv̱oro Udzo, 30 ariye k'andarifwa kahi za wakathi uu kare. Andapata mara gana ya vit'uzhe zhosi: nyumba, ndugu, mameze, ana, minda hamwenga na mateso nago. Na kidza andapata uzima wa kare na kare kahi za urumwengu udzawo. 31 +Ela anji mario vivi ni a kwandza, mandakala a mwisho, na a mwisho, mandakala a kwandza.”
Jesu anathala lwa hahu viryahu andizhofwa
Math'ayo 20:17-19; Luka 18:31-34
32 +Vikara makikala ma ngirani manenda Jerusalemu. Jesu were nde ariye mbere na o anafundzie makingalala, na ao at'u mariokala nyuma zao were mathele woga. Jesu akiavuha k'anda kaheri o anafundzi kumi na airi na akiathalira garyahu maut'u gandigomupata. 33 Akiamba, “Lolani, vivi hunenda Jerusalemu. Na kuko Mwana wa Mudamu andalazhwa kwa alombi abomu na alimu a Sheria. Ao mandamuhukumu kwalagwa na mamulazhe kwa at'u mario si Ayahudi. 34 +Mandamusholera mamutsuhire mahe, mamupige na mamwalage, ela bada ya siku t'ahu andafufuka.”
Ana a Zebedayo manamuvoya Jesu kit'u
Math'ayo 20:20-28
35 Jakobu na Johana ana a Zebedayo makimwenderera Jesu, makimwamba, “Mwalimu, huna ut'u humalao uhuhendere.” 36 Jesu akiauza akiamba, “Munamala nimuhendereni?” 37 Makimwamba, “Hunamala haho kala udzire kahi za ngumayo, uhuruhusu mumwenga wehu akeresi mukonowo wa kurya na mungine akeresi mukonowo wa kumots'o.” 38 +Jesu akiambira, “Ninwi be tha k'amukimanya bule cho mukivoyacho. Vidze cho kikombe ninwacho munadima kukinwa nwi?† Hedu munadima kubat'izwa na wo ubat'izo nibat'izirwao?” 39 +O ana a Zebedayo makiamba, “Ee hunadima.” Jesu akiambira, “Cho kikombe ninwacho nanwi mundakinwa, na wo ubat'izo nibat'izirwao nanwi mundabat'izwa na uwo. 40 Ela kukeresi mukono wangu wa kurya hedu mukono wa kumots'o, sina wadimi nazho bule. Kwani kuko Baba wakutengezera at'ue, na ao ndo mandiokala kuko.”
41 K'uzhona aryahu anafundzi angine kumi marihosikira, makiatsukirirwa Jakobu na Johana. 42 Ela Jesu akiaiha, akiambira, “Munamanya kukala ao mav̱iryao kuathawala at'u mario si Ayahudi manahendza kuthawala at'u ao na ukali munji. Na aryahu abomu mario ts'ini zao nao, manahendza kuhumira wadimi wao wosi kuatumisha o at'u. 43 +Ela ninwi musikale vizho bule. Iye ahendzaye kukala mubomu be suthi akale muhumiki wenu. 44 Na kila ahendzaye kukala kitswa kahi zenu suthi akale mutumwa wa osi. 45 +Kwani Mwana wa Mudamu naye k'adzire ahumikirwe, ela wakudza ahumike na alazhe uzimawe aakombole at'u anji.”
Jesu anahoza kipofu aifwaye Bat'imayo
Math'ayo 20:29-34; Luka 18:35-43
46 Badaye Jesu na anafundzie makwenda mudzi wa Jeriko. Bai arihokala anambola Jeriko na anafundzie hamwenga na kundi bomu ra at'u, haho k'anda-k'anda za ngira, were hakelesi kipofu mumwenga ariyekala kaziye ni kuvoya-voya. Kipofu yuyu were anaifwa Bat'imayo, yani mwana wa T'imayo. 47 +Arihosikira kukala ni Jesu wa Nazareth'i nde ariyekala anakira, wakwatya kuluta mumiro akiamba, “Jesu mwana wa Daudi, nionera mbazi!”
48 Na at'u anji makimudumulira makimwamba anyamale, ela ye tha akikaza kuluta mumiro akiamba, “Mwana wa Daudi, nionera mbazi!” 49 Jesu akiima akiamba, “Hedu mwiheni hano.” Bai makimwiha ye kipofu makiamba, “Sikale moga uka, anakwiha.” 50 Akiritsuha ro ambare, akiuka haraka, akimwendera Jesu. 51 Jesu akimuza akiamba, “Vidze unamala nikuhendereni?” Ye kipofu akidzigidzya akiamba, “Bwana, namala nione!”
52 +Jesu akimwamba, “Enda, kuluhiroro ridzakuhoza.” Na haho henye, akikwacha kuona na akimuthuwa Jesu mo ngirani.
+ 10:1 Luk 9:51 + 10:3 Kumbu 24:1, 3; Math' 5:31 + 10:6 Mwan 1:27; 5:2 + 10:7 Mwan 2:24 + 10:11 Math' 5:32; Luk 16:18; 1 Akor 7:10-11 + 10:15 Math' 18:3 + 10:19 Kumbo 20:12-16; Kumbu 5:16-20; 24:14 + 10:21 Math' 19:21 + 10:22 Zabu 62:10 * 10:24 Maoro mangine k'agana kaka kafungu kaambako, ‘kwa ao makuluhirao ushaha.’ + 10:27 Math' 19:26 + 10:29 Math' 10:37 + 10:31 Math' 19:30 + 10:32 8:31 + 10:34 15:15-20 + 10:38 Math' 26:39; Mar 14:36; Luk 12:50; 22:42; Joh 18:11 † 10:38 Kikombe ni muv̱ano wa mateso, haha were Jesu anasumurira dzulu za mateso andigopata. + 10:39 Mahe 12:2 + 10:43 9:35; Math' 23:11; Luk 9:48 + 10:45 Math' 20:28 + 10:47 Math' 20:30-31 + 10:52 Math' 9:22