4
1 +Vikara ninwi murio muna atumwa, hakikishani kukala munaahalirat'o na kwa hachi. Musisahau kukala ninwi nanwi mu atumwa a iye Bwana kuko dzulu mulunguni.
Maadho mangine zaidhi dzulu za kuvoya
2 ++Musitsoke kuvoya, na muvoyaho kalani matso na mukale na moyo wa muv̱era. 3 +Na pia fuvoyereni naswi ili Mulungu afuvugulire muryango wa kuhubiri wo Uv̱oro Udzo. Fuambirize at'u dzulu za yo siri ya Masihi ambayo ndo idziyohenda hatha vivi nidzafungwa. Siri ii ni uwo Uv̱oro Udzo ambawo were at'u k'amaumanya bule. 4 +Voyani, ili niwike lwazu here niv̱iryazho kuhenda.
5 +Kidza toani kwa akili na aryahu at'u ambao k'amadzamukuluhira Masihi, kuno mukiuhumira wakathi wenu t'ot'ot'o. 6 +Bai kahi za kunena kwenu, maneno genu nigakale ga nema na kukola munyu. Mukihenda vizho mundamanya ni hiro ra kumudzigidzya mut'u.
Maut'u ga mwisho-mwisho
7 +Bai Tukiko, ndugu yehu muhendzwi andakudzamwambira manji dzulu zangu. Iye ni muhumiki mwandzangu kahi za Bwana, na ni muhumiki mwaminifu. 8 Nidzamuhuma adze amup'e habari za uzima wehu na amup'e moyo kamare. 9 +Nami bai yuyu Tukiko nidzamugwizanya na Onesimo, ndugu yehu muhendzwi na mwaminifu, na ariye ni mut'u wa kuko kwenu. Aa airi mandakudzamwambira gosini garigohendeka kuku.
10 +H'aya, mudzalamuswa ni Arisitariko, mufungwa mwandzangu na Mariko nduguye Barinaba. Here murizholagizwa, Mariko akidza kwenu, muhokerenit'o. 11 Pia mudzalamuswa ni mut'u aifwaye Jesu, ariye dzina ringine anaifwa Jusito. Aa nidzioahadza ndo Ayahudi h'akeye fuhendao kazi ya uthawali wa Mulungu hamwenga. Nao bai madzanaviza sana kahi za kazi ii. 12 +Pia mudzalamuswa ni Epafura, mut'u wa kuko kwenu. Iye ni muhumiki wa Masihi Jesu, naye bai anamuvoyera zhomu sana. Anamuvoyera ili mudime kuima imara na mukale na hakika na kila kit'u aricho Mulungu anahendza mukihende. 13 Mana mimi bai ni shahidhi wa viryahu arizhohenda kazi kwa chadi kwa ut'u wenu na kwa ut'u wa ao mario kuko Laodikia na Hierapoli.
14 +Mudzalamuswa ni muhendzwi Luka, yuyahu dhakitari, na pia mudzalamuswa ni Dema. 15 +H'aya, nilamusirani o ndugu kuko Laodikia. Na pia nilamusirani Nimufa na ro kanisa rithungananaro mo nyumbani mwakwe.
16 Vikara mundihogonya kushoma baruwa ii, hakikishani kukala idzashomwa kahi za kanisa ra Laodikia, na ninwi nanwi mushome yo baruwa ya Laodikia. 17 +Na pia mwambeni Arikipo, P'aulo anaamba, “Iryahu kazi uriyogerwa ni Bwana, bai hakikisha unaimarigiza.”
18 +Salamu zizi haha dzaziora mimi P'aulo mwenye na mukono wangu. H'aya, musisahau bule kukala ni jela. Bai Mulungu amuhase zhomu.
+ 4:1 Alaw 25:43 + 4:2 Arum 15:30; Aefe 6:18-19 + 4:2 Afil 4:6; 1 Ath'es 5:17 + 4:3 Arum 15:30 + 4:4 1:26 + 4:5 Aefe 5:16 + 4:6 Aefe 4:29; 1 P'et 3:15 + 4:7 Tukiko: Aefe 6:21-22 + 4:9 Onesimo: File 10-12 + 4:10 Arisitariko: Mahe 19:29; 27:2; File 2:4; Mariko: Mahe 12:12 + 4:12 Epafura: 1:7; File 23 + 4:14 Luka: 2 T'imo 4:11; File 24; Dema: 2 T'imo 4:10 + 4:15 Laodikia: Ugun 3:14 + 4:17 Arikipo: File 2 + 4:18 1 Akor 16:21; Aefe 1:1; 3:1