7
Jesu na nduguze
1 +Bada ya vivi Jesu wakwenda kuno na kuno kuko Galilaya, k'ahendzere kwenda Judea, kwa kukala o Ayahudi were manamala kumwalaga. 2 +Bai sikuk'uu ya Ayahudi ya Vibanda were idzafika hehi, 3 ndo nduguze Jesu makimwambira, “Mut'u uwe ungauka haha ukenda Judea ili o anafundzio madime kuona zo kazi uhendazo. 4 Kwani k'akuna adimaye kufitsa kaziye kala anahendza kumanywa t'ot'ot'o. Nawe kwa kukala unahenda maut'u gaga, richa urumwengu wosi umanye dzuluzo.” 5 +Zhakala vivi kwa kukala hatha nduguze enye kidza k'amamukuluhirire. 6 +Kwa vizho Jesu akiambira, “Wakathi wangu wa karakara, k'audzangwe kufika, ela kwenu ninwi wakathi wowosi ni karakara. 7 +Urumwengu k'audima kumumena ninwi, ela unanimena mimi, kwa kukala ninamboza ushahidhi kukala vizho uhendazho wo urumwengu ni vii. 8 Vikara ninwi h'e mbukani kwenda ko shereheni. Mimi sindakwenda kare vivi bule, kwa kukala wakathi wangu k'audzafika.” 9 Bada ya kunena vivi Jesu wasala kuko Galilaya.
10 Ela bada ya o nduguze kumbuka ko shereheni, iye naye wakwenda, ela kisiri-siri. 11 +Vikara haho shereheni o Ayahudi mamumala na kumuuziza-uziza na kuamba, “A hiko yuno mut'u?”
12 Kidza kahi za ro kundi mwere muna masumuriro ga kinjama-njama dzuluze. Angine were manaamba, “Ni mut'u mudzo.” Ela angine makidzigidzya makiamba, “Anakenga at'u thu.” 13 +Ela k'ahana ariyenena lwazu-lwazu dzuluze kwa kuagoha o Ayahudi.
Jesu anafundisha kuko Jerusalemu
14 Vikara yo sherehe irihokala idzafika kahikahi, Jesu wakwenda mo Hekaluni na akiandza kufundisha. 15 +K'uzhona zho Ayahudi machangalala na makiamba, “Vikaladze yuno mut'u anamanya maut'u namuna ino na hatha k'ashomerere zhamwanya?”
16 +Jesu akiamba, “Go nifundishago, si mafundisho gangu, ela ni ga Mulungu ariyenihuma. 17 Mut'u akitsagula kuhenda mahendzo ga Mulungu, andamanya kukala mafundisho gangu gala kwa Mulungu hedu ninadzinenera mwenye thu. 18 +Ye adzineneraye mwenye ni kuhenda vizho ili adzipatire nguma, ela ye ahendaye kazi kwa ishima ya iye ariyemuhuma ni mut'u wa ujeri, k'ana ulongo bule ndanimwe. 19 +Vidze Musa k'amup'ire sheria? Kidza k'ahana hatha mumwenga wenu aithuwaye. Mbona munamala kunalaga kaheri?”
20 +O at'u makimwamba, “Una p'ep'o! Ni h'ani amalaye kukwalaga bewe?”
21 +Jesu akiaamba, “Nahenda muujiza mumwenga thu nanwi nyosi muchangalala. 22 +Musa wamup'a amulo mungize lwembeni ahoho, nanwi munavihenda siku ya Sabato ingahokala sheria ii k'aiandzire na Musa, ela yaandza na o babizenu. 23 +Na siku ya kwangizwa lwembeni ikigwa siku ya Sabato ni suthi mumwangize lwembeni vizho, ili Sheria ya Musa isibandwe. Mbona munanitsukirirwa kwa kukala namuhoza mut'u siku ya Sabato? 24 +Richani kuhukumu kwa kumulola mut'u kwa uso, ela hukumuni kwa ngira ya hachi.”
At'u manangalala kala Jesu ni ye Masihi jeri
25 +Kusikira vizho at'u angine a Jerusalemu makiamba, “Vidze yuno se mut'u aindzwaye alagwe? 26 +Lola thiyu ananena wazi-wazi na k'akuna anenaye vii dzuluze. Vidze vinadimikika kukala vilongozi manamanya kukala yuno ni ye Masihi? 27 +Ela hunamanya ko alako yuyu. Ye Masihi andihokudza k'akuna andiyemanya alako.”
28 +Bai Jesu akifundisha kahi za ro Hekalu, akiluta mumirowe akiamba, “Ee munanimanya, na munamanya ko nirikombola. Mimi si haha kitswa changu, ela ye ariyenihuma ni jeri. Ninwi k'amumumanya, 29 ela mimi ninamumanya kwa kukala nila kwakwe na iye ndiye ariyenihuma.”
30 +Kusikira vizho, makijeza kumugwira, ela k'akuna mut'u ariyemugut'a, kwa kukala wakathiwe were k'audzafika. 31 +Ela anji ao kahi za ro kundi mamukuluhira na kuamba, “Vidze ye Masihi akidza andahenda miujiza kushinda ii ahendayo mut'u yuyu?”
Vilongozi a Kiyahudi manajeza kumugwira Jesu
32 Bai Mafarisayo makisikira kundi rinanena kinjama-njama maut'u gago dzuluze. Kwa vizho alombi abomu na Mafarisayo makiahuma arindzi a ro Hekalu makamugwire. 33 ++Jesu akiamba, “Nindakala nanwi kwa muda muchache na gonya nindakwenda kwa iye ariyenihuma. 34 +Mundanimala na k'amundanona, kwa kukala ko nindikokala k'amudima kudza.”
35 Kusikira vizho o Ayahudi makiambirana enye kwa enye na kuamba, “Yuno mut'u anapanga kwendahi ambako k'ahudima kumona? Vidze andakwenda kahi za midzi ya at'u mario si Ayahudi ambako Ayahudi andziyehu manakala? Vikale andakwendaafundisha o at'u mario si Ayahudi kuko? 36 Anaamba, ‘Mundanimala, ela k'amundanona,’ na ‘k'amudima kudza ko nindikokala.’ Vidze manaye ni noni?”
Jesu ananena dzulu za madzi ga uzima
37 +Siku ya mwisho ya sherehe were ndo siku bomu kukira zosi. Siku iyo Jesu akiima na akiluta mumiro akiamba, “Mwenye k'ihu naadze kwangu anwe. 38 Here Maoro gaambazho, ‘Ye anikuluhiraye vidzuho zha madzi ga uzima vindathuza kula moyoni mwakwe.’ ” 39 +Jesu waamba ut'u uu dzulu za ye Roho ariye aryahu mandiomukuluhira were mandamup'ewa. Kwani Kufikira siku ii were k'adzadza, kwa kukala Jesu were k'adzangwe kugerwa ngumaye.
Masumuriro dzulu za Masihi na chahoche
40 +At'u marihosikira zho arizhoamba. Makiamba, “Mut'u yuyu nde yuyahu nabii.”
41 Ela angine makiamba, “Yuyu nde iye Masihi.” Angine o makiamba, “Masihi k'adima kula Galilaya. 42 +Go Maoro ganaamba kukala ye Masihi andambola lukolo lwa Daudi na andazhalwa Beth'elehemu, mudzi wa Daudi.” 43 Kwa vizho at'u makigazhikana kwa ut'u wa Jesu. 44 Angine mamala kumugwira, ela k'ahana hatha mumwenga ariyemugut'a.
Vilongozi a Kiyahudi manakahala kukuluhira
45 Bai o arindzi makiuya kwa o alombi abomu na Mafarisayo marioauza makiamba, “Mbona k'amudzire naye kaheri?”
46 O arindzi makiamba, “K'akuna mut'u anenayet'o here yuyu.”
47 O Mafarisayo makiuza makiamba, “Vidze mwakengwa nanwi? 48 Mudzangwe kuona kilongozi yoyosi hedu mumwenga kahi za Mafarisayo kumukuluhira? 49 Kundi riri k'arimanya Sheria ya Musa, kwa vizho ri ts'ini ya lana ya Mulungu!”
50 +Nikodemu ariyekala wakwendamona Jesu na usiku ho nyuma-nyuma, were ni mumwenga wa o vilongozi, naye akiambira vivi, 51 +“Kuthuwirizana na Sheria yehu, k'ahudima kumuhukumu mut'u kabila kumusikira na kumanya adzahendadze.”
52 Makimwamba, “Mwenye ula Galilaya? Shoma Maoro na undamanya kukala k'akuna nabii ambolaye Galilaya.”
[ 53 Gonya kila mumwenga achenda kwakwe mudzini.
+ 7:1 5:18 + 7:2 Alaw 23:33-34; Kumbu 16:13-15 + 7:5 16:9 + 7:6 2:4 + 7:7 15:18; 16:33; 17:14, 33; Math' 10:22; 24:9; 1 Joh 3:13 + 7:11 11:56 + 7:13 9:22 + 7:15 Math' 13:54; Luk 2:47 + 7:16 12:49; 14:10 + 7:18 5:41; 8:50; 12:43 + 7:19 1:17; Mahe 7:53; Arum 2:17-24 + 7:20 8:48 + 7:21 5:9 + 7:22 Mwan 17:9-14; Alaw 12:3 + 7:23 5:9 + 7:24 8:15 + 7:25 5:18 + 7:26 4:25; 18:20 + 7:27 9:29 + 7:28 8:55; 17:8, 21, 25 + 7:30 2:4; 7:44 + 7:31 2:23 + 7:33 8:14 + 7:33 13:33; 16:5 + 7:34 8:21; 13:36 + 7:37 Alaw 23:36; Joh 4:10, 14; Ugun 22:17 + 7:39 14:16; 17:1 + 7:40 6:14 + 7:42 Isa 11:1; Mik 5:2-3; Math' 20:30-31 + 7:50 3:1-2 + 7:51 Kumbu 1:16-17; 17:6