12
Jesu anamwagirwa mafuha ko Beth'ania
Math'ayo 26:6-13; Mariko 14:3-9
1 +Siku t'andahu kabila ya sikuk'uu ya P'asaka, Jesu wakwenda Beth'ania mudzini kwa ano Lazaro ariye were wamufufula kula kifwani. 2 +Bai makimuthayarishira chakurya haho, na Marith'a akikala nde muhikihiki kuno Lazaro akikala ni mumwenga wao mariokeresi mezani na Jesu. 3 +Bai Maryamu akihala rathili ya mafuha masafi ga marashi ga gali sana garigotengezwa kula kwa muhi wa munadi na akimumwagira Jesu mo maguluni na gonya akigahangusa na nyereze. K'uzhona zho wo muruk'e wa go marashi ukidzala nyumba ndzima. 4 +Ela Juda Isikariote, mumwenga wa anafundzi a Jesu, ariye were nde andiyemusaliti arihoona vizho, akiamba, 5 +“Kwanoni marashi gano k'agaguzirwe dinari magana mahahu na makagerwa masikini?” 6 K'anenere vivi kwa kukala were ana mbazi sana na masikini, ela kwa kukala were ni mwivi na were akadzifwaha na cho changizwacho mo mukobani, mana were nde muiki wa wo mukoba wa p'esa.
7 +Jesu akiamba, “Muricheni agaike kwa kuthariziza siku yangu ya mazishi. 8 +Masikini munao siku zosini, ela mimi k'amundakala nami siku zosini bule.”
Alombi abomu manapanga njama ya kumwalaga Lazaro
9 +Kundi bomu ra Ayahudi masikira kukala Jesu a Beth'ania, kwa vizho machenda kuko. Nao makwenda si kwa ut'u wa Jesu h'akeye, ela pia kwa kumona Lazaro ariyefufulwa ni Jesu kula kifwani. 10 Bai alombi abomu makipanga kumwalaga Lazaro naye. 11 +Kwani kwa ut'u wa iye, Ayahudi anji were manaaricha vilongozi ao na kumukuluhira Jesu.
Jesu anangira Jerusalemu
Math'ayo 21:1-11; Mariko 11:1-11; Luka 19:28-40
12 Siku ya hiriye ro kundi bomu ririrokala kahi za sikuk'uu ya P'asaka rikisikira kukala Jesu anadza Jerusalemu. 13 +Bai makihala vitai zha mitende na machendamudhana kuno makipiga njerejere na kuamba,
“Hosana!
Naalikwe iye adzaye kwa dzina ra Bwana!
Naalikwe iye muthawali wa Iziraeli!”
14 Jesu wapata mwana wa ndzowe na akimupanda here Maoro gaambazho,
15 +“Musogohe h'enwi at'u a mudzi wa Sayuni.
Lolani muthawali wenu anadza!
Anadza dzulu ya mwana wa ndzowe.”
16 +Anafundzie k'amavielewere bule wakathi uwo vivi, ela Jesu arihokala adzafufulwa na kugerwa nguma makikumbukira kukala Maoro gaamba vivi dzuluze, na kwamba were mamuhendera vivi.
17 +Ro kundi ririrokala na Jesu arihomufufula Lazaro kula kifwani rere ridzamboza ushahidhi kuhusu gago garigohendeka. 18 Bai vizho ndo virizhohenda at'u anji mamutsangire, kwa kukala masikira wahenda uu muujiza. 19 +Mafarisayo machambirana makiamba, “H'aya lolani k'ahufaulu kamare. Lola urumwengu wosi unamuthuwa!”
Jesu ananena kimbere dzulu za kifwache na ngumaye
20 Kahi za aryahu mariokwendavoya Jerusalemu wakathi wa sherehe angine were ni Ayunani. 21 +Bai machenda kwa Filipu, mut'u wa Beth'isaida kuko Galilaya na makiamba, “Muzee, hunamala humone Jesu.” 22 Filipu achendamwambira Anderea na osi airi machendamwambira Jesu. 23 +Jesu akiamba, “Wakathi udzafika wa Mwana wa Mudamu kugerwa nguma 24 +Ninamwambira ujeri, t'embe ya ngano isihogwa mutsangani ikafwa, ni kutoa h'akeye, ela ikifwa nikuzhala zhomu zhenye. 25 Mut'u aihendzaye rohoye, andayangamiza, ela kila aimenaye rohoye kahi za urumwengu uu, andaithizha hatha uzima wa kare na kare. 26 +Ye amalaye kunihumikira, suthi anithuwe, ili muhumiki wangu akale ho niriho mimi. Baba andamuheshimu iye anihumikiraye.”
Jesu ananena dzulu za kifwache
27 +“Vikara moyo wangu unasirima, vikara nineneni? Vidze niambe, ‘Baba, usihende thabu ii ikanigwerera?’ Hatha, vivi ndo virizhonireha kwamba niikirire thabu ii. 28 +Baba rip'e nguma dzinaro.” Kidza sauthi kula mulunguni ikiamba, “Nidzarip'a nguma na nindarip'a nguma kaheri.” 29 Ro kundi ririrokala haho rasikira yo sauthi na rikiamba, “Kudzadoka kigwaragwara.” Angine makiamba, “Ni malaika adzanena naye.” 30 Jesu akiamba, “Sauthi ii k'ainenere kwa ut'u wa mimi, ela idzanena kwa ut'u wa ninwi. 31 +Vikara uu ni wakathi wa urumwengu kuhukumiwa, vikara muthawali wa urumwengu uu andapenduliwa. 32 +Nami nichanulwa dzulu za ts'i, nindaavuha at'u osi kwangu.” 33 +Wanena vivi kunyesa kifwache kindizhokala.
34 +Ro kundi rikidzigidzya rikiamba, “Sheria yehu inaamba kukala Masihi andakala moyo kare na kare. Vikaladze bai unaamba, ‘Mwana wa Mudamu lazima anulwe dzulu?’ Yuno Mwana wa Mudamu ni h'ani?” 35 +Jesu akidzigidzya akiamba, “Wo mulangaza uchere nanwi kwa wakathi muchache thu. Tsemberani kahi za mulangaza, sidze mukagit'anirwa ni kiza, kwa kukala mut'u atsemberaye k'amanya bule ko endako. 36 +Kuluhirani wo mulangaza zho ucherezho nanwi ili mukale at'u a mulangaza.” Bada ya Jesu kunena vivi akiahaukira na achendadzifitsa.
Ayahudi manakahala kumukuluhira Jesu
37 +Ingahokala wahenda miujiza ii yosi mbere zao, ela k'amamukuluhirire. 38 +Bai zho arizhonena nabii Isaya vikithimira. Isaya waamba,
“Bwana, ni h'ani ariyekuluhira uv̱oro wehu?
Bwana wanyesa nguvuze kwa h'ani?”
39 Kwa chausa kiki k'amadimire kukuluhira. Kwani Isaya waamba kaheri,
40 +“Mulungu adzagahendya matso gao gasione
na adzaihendya mioyo yao ikale mikomu
masidze makaona na matso gao
na mioyo yao ikang'alirwa,
makanigalukira mimi, nikaahoza.”
41 +Isaya waamba vivi kwa kukala waona nguma ya Jesu na akinena dzuluze.
42 +Hatha vizho anji kahi za vilongozi mamukuluhira Jesu, ela k'amanenere lwazu-lwazu kwa ut'u wa Mafarisayo, ili masiingwe kahi za masinagogi. 43 +Kwani mahendza zhomu kulikwa ni at'u kuriko kulikwa ni Mulungu.
Mafundisho ga Jesu gandahukumu at'u
44 +Jesu akiluta mumiro, akiamba, “Ye andiyenikuluhira, k'anikuluhira mimi thu, ela hatha iye ariyenihuma. 45 +Na anonaye, anamona hatha iye ariyenihuma. 46 +Nakudza urumwenguni dza here mulangaza kwamba kila anikuluhiraye asikale kizani. 47 +Ye asikiraye uv̱oro wangu na kutsaukuluhira sindamuhukumu. Sidzire kuuhukumu urumwengu, ela nakudza kuwakola. 48 Ye anikahalaye na k'akubali uv̱oro wangu andahukumiwa ni mut'u mumwenga. Ro neno nidzironena rindakala muhukumuwe siku ya mwisho. 49 +Mana sidzinenerere mwenye, ela Baba ariyenihuma adzaniamuru ninene go ambago ganav̱irya ninene. 50 +Nami ninamanya kukala amuriye inareha uzima wa kare na kare. Kwa vizho go niambago ndo Baba adzigonambira ninene.”
+ 12:1 11:1-2 + 12:2 Luk 10:40 + 12:3 Luk 7:37-38 + 12:4 6:71; 13:2, 27; 18:2 + 12:5 Isa 58:7; Math' 19:21; Jako 2:15-16 + 12:7 19:40 + 12:8 Kumbu 15:11 + 12:9 11:43-44 + 12:11 11:45 + 12:13 Zabu 118:26; Math' 27:42; Joh 1:49 + 12:15 Zaka 9:9 + 12:16 2:22; 17:1 + 12:17 11:42-45 + 12:19 11:48 + 12:21 1:44; Luk 19:3; 23:8 + 12:23 2:4; 12:16 + 12:24 Math' 10:39; 16:24-25; 1 Akor 15:36 + 12:26 14:3; 17:24 + 12:27 12:23; Math' 26:38 + 12:28 17:1; Math' 3:17; 17:5 + 12:31 5:22; 14:30; 16:11 + 12:32 3:14 + 12:33 18:32 + 12:34 Zabu 89:36; 110:4; Izik 37:25; Joh 12:23; 3:14 + 12:35 7:33; 8:12 + 12:36 5:13 + 12:37 16:9 + 12:38 Isa 53:1; Arum 10:16 + 12:40 Isa 6:10 + 12:41 Isa 6:1-3 + 12:42 2:23; 9:22 + 12:43 7:18 + 12:44 5:24 + 12:45 14:9; 5:18 + 12:46 12:35-36 + 12:47 3:17; 5:22 + 12:49 7:16-17 + 12:50 4:34