12
Mwanamuche na ridzoka
1 +Gonya kuko dzulu kuchambola ut'u wa ajabu. Kwere kuna mwanamuche ariyekala adzavikwa dzuwa, na wo mwezi were u ts'ini za maguluge. Kidza were adzavikwa taji ya nyenyezi kumi na mbiri kitswani mwakwe. 2 Mwanamuche yuyu were adzafikirwa na were a hehi na kudzivugula. Be wo utsungu wa mazhazi wamuhendya arire. 3 +Kidza, kuko dzulu kuchambola ut'u ungine wa ajabu. Lola were hana ridzoka rithune, renye vitswa vifungahe na p'embe kumi. Na kila kitswa were kidzavikwa kirauni. 4 +Rikishera sehemu mwenga* ya zo nyenyezi na uwo mukirawe na rikizitsuha ts'i. Rikiima mbere za ye mwanamuche ili akidzivugula thu rimumize ye mwana. 5 +Bai ye mwanamuche akidzivugula mwana mulume ariye nde andethawala makabila gosi ga at'u na ukali munji.† Ela ye mwana akihalwa mara mwenga muhaka dzulu kwa Mulungu, kahi za kihiche cha endzi. 6 +Na ye mwanamuche akichimbirira nyika. Kuko ndiko kurikokala kwathayarishwa ni Mulungu, ili adime kutsundzwa kwa muda wa siku alifu mwenga na magana mairi na mirongo mihandahu (1,260).
7 +Gonya kukigwa k'ondo kuko mulunguni. Mikaeli; malaika mubomu na malaika andziye makipigana na riro ridzoka na o malaikae. 8 Ela riro ridzoka na o malaikae makishindwa na kuko mulunguni k'amakalire na hat'u ha kukala kaheri. 9 +Ridzoka riro ratsufwa ts'i. Na riro nde iye nyoka wa kapindi aifwaye Ibilisi, hedu Shethani aukengaye urumwengu wosi. Bai ratsufwa ts'i hamwenga na o malaikae. 10 +Gonya kuko mulunguni kuchambola sauthi bomu ikiamba, “Vivi be Mulungu andathawala, andaaokola at'ue. Na iye Masihiwe andahumira wadimiwe kuthawala dzulu za urumwengu, kwa kukala iye aimaye mbere za Mulungu kuashithaki ndugu zehu usiku na mutsana vivi be wakuingwa kuko mulunguni. 11 +Na kwa kukirira na milatso ya iye Mwana Ng'ondzi na kwa ushuhuda wao, mamushinda Shethani, mana were ma thayari hatha kufwa kwa ut'u wa Jesu. 12 +Kwa vizho kalani na raha nwi mutoao kuko mulunguni. Ela ninwi mutoao dzulu za ts'i, na ninwi a baharini,‡ be mundasirima. Mana Shethani adzatsufwa kuko ts'i mukalako na atsukirwe sana, kwani anamanya kukala k'ana wakathi kaheri.”
13 Vikara riro ridzoka ririhoona kukala ridzatsufwa ts'i, ramuinga ye mwanamuche ariyekala adzadzivugula muthana. 14 +Ela Mulungu akimugera ye mwanamuche mahaha mairi ga mwee mubomu ili abururuke achimbirire nyika. Kuko ndiko ariko were andatsundzwa kula kwa riro ridzoka kwa muda wa miaka mihahu na nusu.§ 15 Riro ridzoka rikihahika madzi manji here muho nyuma ya iye mwanamuche ili gamuhale. 16 Ela ts'i ikimwaviza ye mwanamuche. Ichamoka wina mubomu sana na go madzi gosi garigokala gadzahahikwa ni ro ridzoka gakimizwa mumo winani. 17 +Lola riro ridzoka ratsukirwa sana kwa ut'u wa iye mwanamuche. Richendapigana na o at'u a lukolo lwa ye mwanamuche mariokala madzasala. At'u aa ni aryahu mazigwirao amuri za Mulungu na mana ushuhuda wa Jesu Masihi.
Bai riro ridzoka rikiima k'anda-k'anda za bahari.
+ 12:1 Isa 7:14; 26:17 + 12:3 Ridzoka: 12:7, 9, 13; 13:2; 16:13; 20:2; Dani 7:7, 24 + 12:4 Dani 8:10 * 12:4 Kiyunani haha kinaamba 1/3, yani th'eluth'i. + 12:5 19:15; Zabu 2:9 † 12:5 Haha go maneno genye ga Kiyunani ganaamba, ‘Mudhath'a wa chuma.’ + 12:6 1 Athaw 17:1-7; 19:5-7; Math' 2:13; 1,260 Siku: 11:2 + 12:7 Dani 10:13; Jud 9 + 12:9 20:2; Mwan 3:1; Isa 14:12; 27:1; Luk 10:18; Joh 12:31 + 12:10 4:11; 11:15; Mushithaki: Ayub 1:9-11; Zaka 3:1 + 12:11 6:9; Math' 16:25; Mwana Ng'ondzi: 5:6; 1 Joh 2:14; 5:4 + 12:12 18:20 ‡ 12:12 Haha vinadima kumanisha zhumbe zhosi. + 12:14 Miaka mihahu na nusu: 11:2 § 12:14 Haha go maneno genye ga Kiyunani ganaamba, ‘Wakathi, Nyakathi na nusu wakathi.’ + 12:17 6:9; 11:7; 13:7; Dani 7:21